title: 5335 Damocles

text: Damocles on damocloidien nimikkokappale. Ne ovat pikkuplaneettoja, jotka kiertävät Aurinkoa komeettamaisilla radoilla. Niiden keskietäisyys Auringosta on samantyyppinen kuin kentaureilla, mutta ne eivät täytä IAU:n Minor Planet Centerin virallista kentaurin määritelmää, sillä ne ovat lähimmillään Jupiteria lähempänä Aurinkoa. Koska Damocleksen absoluuttinen magnitudi (H) on 13,3, sen läpimitta on todennäköisesti 5–12 km. Damocleksen radan inklinaatio on valtava, jopa noin 61,80°. Tämä on enemmän kuin esim. transneptunsella kääpiöplaneetalla 136199 Eris, jonka inklinaatio on vain noin 43,82°.


title: Dardilaiset kielet

text: Dardilaiset eli luoteiset indoarjalaiset kielet ovat Afganistanin koillisosan, Pakistanin pohjoisosan ja Intian luoteisosan vuoristoseuduilla puhuttavien indoiranilaisten kielten ryhmä. Sen nimitys perustuu muinaiseen Pohjois-Intian asukkaita tarkoittavaan sanaan. Kielten puhujamäärän arvioidaan olevan noin viisi miljoonaa. Suurin niistä on neljän miljoonan puhujan kašmiri.


title: Dardilaiset kielet

text: Geneettisesti dardilaisia kieliä voidaan pitää indoarjalaisten kielten alaryhmänä. Toisaalta niillä on paljon yhteistä samalla alueella puhuttavien nuristanilaisten kielten kanssa, jotka toisinaan luetaan samaksi kieliryhmäksi. Dardilaiset kielet ovat myös säilyttäneet indoarjalaisista kielistä hävinneitä vanhoja indoiranilaisia piirteitä. Kielten luokittelu indoarjalaisiksi tai indoiranilaisten kielten erilliseksi haaraksi on herättänyt runsaasti keskustelua.


title: Dardilaiset kielet

text: Dardilaisten kielten sisällä erottuu selvimmin itäinen ryhmä, johon kuuluvat kašmiri, šina, phalura ja siitä eriytynyt sawi. Kašmiri murteineen on toisinaan katsottu omaksi ryhmäkseen. Yhteisnimityksellä "kohistani" kutsutaan maijania, torwalia ja baškarikia eli gawria. Keskiryhmän pohjoiseen alaryhmään kuuluvat khowar ja kalaša. Lähinnä maantieteellisin perustein erotettavassa keskiryhmän eteläisessä alaryhmässä erityinen asema on tirahilla. Lähellä toisiaan ovat eteläisen alaryhmän gawar eli gawar-bati ja katarkalai sekä toisaalta šumašti, grangali ja ningalami. Erillisen ryhmän muodostavat pašai ja sen lähisukukielet tai murteet. Damelin kielessä on sekä dardilaisia että nuristanilaisia piirteitä. Dardilaisena pidetty dumaki kuuluu geneettisesti keskisiin indoarjalaiskieliin.


title: Dardilaiset kielet

text: Dardilaisista kielistä ainoastaan kašmirilla on pitkä kirjallinen perinne. Sitä on vanhastaan kirjoitettu intialaisilla sarada-, nagari- ja takrikirjoituksilla. Nykyinen kašmirin kirjakieli perustuu arabialais-persialaiseen kirjaimistoon. Viime aikoina myös khowaria, maijania, šinaa ja pašaita varten on laadittu arabialaisiin aakkosiin perustuvat kirjoitusjärjestelmät.


title: Nagari

text: Nagari oli abugida-tyyppinen kirjoitusjärjestelmä, jota käytettiin Intiassa sanskritin kirjoittamiseen 700–luvulta noin 1000-luvulle jaa. Kirjaimisto perustui gupta-aakkostoon, jonka juuret puolestaan olivat brahmi-kirjoituksessa. Nagarista juontavat juurensa Etelä-Aasian nykykirjaimistoista muun muassa bengalilainen, tiibetiläinen, orijalainen ja gudžaratilainen kirjaimisto sekä devanagari.


title: Bregowine

text: Bregowine tai Bregwin (k. 764) oli Canterburyn arkkipiispa Hänen elämästään on kerrottu useita tarinoita, jotka kaikki on kirjoitettu normannivalloituksen jälkeen. Hänestä ei ole mitään aikalaislähteitä ennen arkkipiispuutta ja siitäkin tiedetään vain vähän. Arkkipiispaksi hänet kutsuttiin 759 ja kaksi vuotta myöhemmin hän sai palliumin paavi Paavali I:ltä. Hänen arkkipiispuudestaan tiedetään ainoastaan yritys saada Wessexin kuningas Cynewulf luovuttamaan Cookhamin luostari.


title: Auroran sairaala

text: Auroran sairaala on Helsingin kaupungin sairaala Helsingin Länsi-Pasilassa. Sairaala-alueella on Helsingin- ja uudenmaan sairaanhoitopiirin (HUS) infektiosairauksien osastoja sekä -poliklinikka. Siellä on myös aikuisten ja nuorten psykiatrisia osastoja. Lisäksi sen yhteydessä on Helsingin kaupungin terveyskeskuksen toimintaa ja sairaalakoulu.


title: Auroran sairaala

text: Alun perin sairaala perustettiin vuonna 1914 Helsingin kaupungin kunnalliseksi kulkutautisairaalaksi. Tämän alan hoitokeinojen kehittyessä tällaisten sairaalapaikkojen tarve väheni, ja 1930-luvulta lähtien sairaala muutettiin vähitellen lastensairaalaksi, jollaisena se toimi 1990-luvun puoliväliin saakka. Olympiavuonna 1952 sairaala sai nykyisen nimensä Aurora Karamzinin mukaan.


title: Auroran sairaala

text: Sairaala sijaitsee noin 10 hehtaarin laajuisella tontilla Länsi-Pasilan etelälaidalla, osoitteessa Nordenskiöldinkatu 20. Lännessä sairaalatontti rajoittuu Helsingin keskuspuistoon eteläisimpään osaan, joka tässä kohdassa, Auroran ja läheisen Laakson sairaalan välissä on kapeimmillaan, vain noin 200 metrin levyinen.


title: Auroran sairaala

text: Eräissä pääkaupunkiseudun sairaala-alueiden tulevaisuutta koskevissa skenaarioisa Auroran sairaalaa on esitetty lakkautettavaksi. Uudempien suunnitelmien mukaan se aiotaan viimeistään 2030-luvulla muuttaa kokonaan psykiatriseksi sairaalaksi, johon tulee erilaisia palveluja psykiatrisille potilaille.


title: Red Bull Records

text:
Red Bull Records on yhdysvaltalainen itsenäinen levytysyhtiö. Se sijaitsee Kalifornian Culver Cityssä. Sen aloitti itävaltalainen energiajuomayhtiö Red Bull. Red Bull Records perustettiin vuonna 2007, kun yhtiö rakensi Santa Monicaan äänitysstudion, jossa pienten indie -yhtyeiden annettiin äänittää ilmaiseksi.
Yhtiötä johtavat entinen Atlantic Recordsin markkinointijohtaja David Burrier ja entinen Warner Bros. Recordsissa työskennellyt Merrideth Chinn.


title: Tverin suuriruhtinaskunta

text: Tverin suuriruhtinaskunta () oli Volgan yläjuoksulla 1200–1400-luvuilla sijainnut muinaisvenäläinen feodaalivaltio. Sen keskuksena toimi Tverin kaupunki. Muita kaupunkeja olivat Kašin, Ksnjatin, Zubtsov, Staritsa, Holm, Mikulin ja Dorogobuž.


title: Tverin suuriruhtinaskunta

text: Vladimirin suuriruhtinas Jaroslav Vsevolodovitš lahjoitti Pereslavl-Zalesskin ruhtinaskuntaan kuuluneen alueen pojalleen Aleksanteri Nevskille 1230–1240-luvun vaihteessa. Vuonna 1247 se siirtyi Jaroslavlin toisella pojalle Jaroslav Jaroslavitšille, jonka jälkeläiset siitä lähtien hallitsivat aluetta. Perustamisvaiheessa ruhtinaskunta käsitti 25 000 neliövirstan laajuisen alueen, jolla asui noin 700 000–800 000 henkeä. Tverin ruhtinaskunta oli suojassa mongolien ja liettualaisten hyökkäyksiltä, ja siksi sinne siirtyi paljon väkeä Suzdalista ja Länsi-Venäjältä.


title: Tverin suuriruhtinaskunta

text: Ruhtinaskunnan poliittinen merkitys kasvoi nopeasti 1200-luvun loppupuolella. Vladimirin suuriruhtinaskunnan 1260-luvulla haltuunsa saanut Jaroslav Jaroslavitš ajoi Venäjän yhdistämispolitiikkaa, jota jatkoi hänen poikansa Mihail Jaroslavitš. Tverin ruhtinaskunnan vahvistuminen herätti huolta Kultaisessa ordassa, joka ryhtyi tukemaan kilpailevia Moskovan ruhtinaita. Moskovan ruhtinaan Juri Danilovitšin aloittamat sotatoimet päättyivät Mihail Jaroslavitšin ja hänen seuraajiensa mestaukseen 1300-luvun alussa. Vuonna 1327 Tverin ruhtinaskunnassa puhkesi kapina, jonka Kultainen orda tukahdutti Moskovan ruhtinaan Iivana Kalitan avulla. Hävityksen jälkeen Tverin ruhtinaskunta ei enää toipunut entiselleen. 1300-luvun loppupuolella siitä irtautuivat Kašinin, Holmin, Mikulinin ja Dorogobužin ruhtinaskunnat, joista kolme jälkimmäistä hajosi vielä pienemmiksi osiksi.


title: Tverin suuriruhtinaskunta

text: 1370-luvulla Tverin ruhtinas Mihail Aleksandrovitš yritti heikentää Moskovan ruhtinaskuntaa Kultaisen ordan avulla, mutta joutui samalla kilpailemaan Moskovan tukeman Kašinin kanssa. Ruhtinas Ivan Mihailovitš onnistui nujertamaan Kašinin vastarinnan 1400-luvun alussa. Tverin ruhtinaskunnan vaikutusvalta kasvoi 1430–1360-luvuilla Moskovan ruhtinaiden keskinäisen taistelun aikana. Sen jälkeen ruhtinaskunta alkoi jälleen heiketä. Tverin ruhtinas Mihail Borisovitš joutui solmimaan epäedullisia sopimuksia Moskovan suuriruhtinaan Iivana III:n kanssa. Yritys tukeutua Liettuaan johti Moskovan hyökkäykseen. Sen joukot valtasivat Tverin vuonna 1485, jolloin ruhtinaskunta lakkasi olemasta.


title: Tverin suuriruhtinaskunta

text: Ruhtinaskunnalla oli huomattava merkitys venäläisen kulttuurin ja taiteen kehityksessä. Tverissä kirjoitettiin kronikoita ja muita historiallisia teoksia. Siellä vaikutti myös omaperäinen ikonimaalauskoulukunta. Tveriläinen kauppias Afanasi Nikitin kävi ensimmäisenä venäläisenä Intiassa ja laati matkastaan värikkään kuvauksen. Tverin hiippakunta oli 1200–1300-luvuilla yksi Venäjän ortodoksisen kirkon vaikutusvaltaisimmista keskuksista.


title: Radioamatöörien viestintäpallotoiminta

text: Radioamatöörien viestintäpallotoiminta on ilmailua jossa viestintälaitteita nostetaan ilmaa kevyemmän kaasun nostaman, vaakatasossa ohjautumattoman eli tuulen mukana kulkevan, miehittämättömän pallon avulla korkealle, yleensä stratosfääriin ja jopa 34 kilometrin korkeuteen. Tiettävästi maailman ensimmäinen radioamatöörien viestintäpallolento (tai ehkä maailman ensimmäinen viestintäpallolento minkäänlaisen tahon tekemänä?) tapahtui toukokuun 28 päivä 1967 Suomessa, "Ilmari"-nimisenä koelentona. Se käytti vetypalloa tai heliumpalloa.


title: Radioamatöörien viestintäpallotoiminta

text: Hyötykuormaa on hankala suunnata.


title: Radioamatöörien viestintäpallotoiminta

text: Osan matkasta kuorma saattaa heilua heiluriliikkeellä.


title: Radioamatöörien viestintäpallotoiminta

text: Näitä lentoja on käytetty testaamaan ainakin viestintälinkkejä, yksisuuntaista tallennetun datan lähetystä ja radiomajakoita.


title: Radioamatöörien viestintäpallotoiminta

text: Eroaa tietoliikenneaerostaateista eli yhdenlaisista kiintopalloista siten, että ei ole kiinnitetty siimalla tai kaapelilla yhteen paikkaan.


title: Radioamatöörien viestintäpallotoiminta

text: Hyvin harva lentokone lentää tai on lentänyt niin korkealla. Poikkeuksena ainakin U-2, SR-71 ja Helios prototype.


title: Radioamatöörien viestintäpallotoiminta

text: Pula-Ilmari oli nimitys, jota käytettiin kokeellisista vapaasti lentävistä tietoliikennevetypalloista. Pula-Ilmarit nostivat radioamatöörien omatekoisia radiolinkkejä 10-25 kilometrin korkeuteen.Pathfinder-Plus


title: Hilja Tamminen

text: Hilja Alina Tamminen (Teeriaho) (1. toukokuuta 1889 Mikkeli – 1933 Viipuri) oli suomalainen runoilija.


title: Hilja Tamminen

text: Tammisen runoja ilmestyi muun muassa Sosialidemokraattinen työläisnuorisoliiton julkaisemissa "Työläisnuorison joululehdissä".


title: Silkkialbitsia

text: Silkkialbitsia ("Albizia julibrissin") on hernekasveihin kuuluva pienikokoinen puu, jota kasvaa luonnonvaraisena Aasiassa maanosan lounaisosista itäosiin.


title: Silkkialbitsia

text:
Silkkialbitsia on sateenvarjon muotoinen puu, joka kasvaa 6–10 metriä korkeaksi ja leveäksi. Sen lehvästö on avoin, minkä ansiosta valo pääse siitä läpi ja kasvin juurella voi kasvaa ruohoja. Puun kaarna on lähes sileää, väriltään se vaihtelee vaaleanruskesta harmaaseen.
Silkkialbitsian kukat muistuttavat silkkinauhaisia pom-poneja. Ne tuoksuvat hyvältä ja ovat väriltään vaaleanpunaisia. Lajin hedelmät ovat litteitä harmaanruskeita palkoja, jotka ovat 12–18 senttimetriä pitkiä. Palkot sisältävät ruskeita soikeanmuotoisia siemeniä. Silkkialbitsian lehdet ovat saniaismaisia ja kerrannaisesti pariliuskaisia. Ne voivat olla 50 senttimetriä pitkiä ja muodostua 40–60 noin 6 millimetriä pitkästä lehdykästä. Silkkialbitsia kukkii myöhäiskeväältä alkukesään, esimerkiksi Nepalissa huhtikuulta kesäkuulle. Siemenet kypsyvät elo-syyskuussa ja levittäytyvät pääasiassa vain emopuunsa ympärille, mutta ne voivat kulkeutua kauemmaksikin veden mukana.


title: Silkkialbitsia

text: Silkkialbitsian luonnonvarainen levinneisyysalue kattaa vyöhykkeen Azerbaidžanista ja Iranista Aasian poikki Japaniin. Sitä kasvaa kuitenkin tulokaslajina myös Kreikassa ja Yhdysvalloissa. Yhdysvaltoihin se tuotiin koristekasvina 1700-luvulla, ja nykyään sitä kasvaa maan itärannikolla Massachusettsissa saakka ja eteläosissa Floridan trooppisia alueita lukuun ottamatta.


title: Silkkialbitsia

text: Lajia tavataan rannikoilla, ranta-alueilla ja kaupungeissa, kuten tienpientareilla ja käyttämättömillä tonteilla. Se kasvaa vain harvoin metsissä, vaikka sitä joskus tavataan metsittyneillä alueilla. Se tarvitsee paljon auringonvaloa ja kestää kuivuutta, tuulta ja suolaisuutta. Silkkialbitsia voi kasvaa monenlaisella maaperällä, kuten savella, hiesulla ja hiekalla. Se kestää myös hieman emäksistä tai hapanta maaperää. Yleensä se kasvaa alle 900 metrin korkeudessa.


title: Prasunin kieli

text: Prasunin kieli on Afganistanin Kunarin maakunnassa Kunarin sivujokeen Pechiin laskevan Prasunjoen varrella puhuttava nuristanilainen kieli. Sen puhujia arvioidaan olevan 2000–3000 henkeä (toisen arvion mukaan 2000).


title: Prasunin kieli

text: Prasun toimii yhteisön suullisen kanssakäymisen välineenä. Sen puhujista eräät osaavat myös katia, harvemmin paštua tai daria. Murteiden erot ovat vähäisiä.


title: Laimi Leidenius

text: Laimi Lovisa Leidenius (13. helmikuuta 1877 Kurikka – 23. marraskuuta 1938 Helsinki) oli suomalainen lääkäri ja Helsingin yliopiston ensimmäinen naispuolinen professori. Hän valmistui ensin kielten opettajaksi.


title: Laimi Leidenius

text: Leideniuksen vanhemmat olivat kirkkoherra Albert Ferdinand Leikola (aik. Leidenius) ja Mathilda Lovisa Landén. Hänen veljensä oli professori Erkki Leikola. Valmistuttuaan ensin opettajaksi Leidenius ryhtyi opiskelemaan lääketiedettä ja valmistui lääketieteen lisensiaatiksi 1908 sekä lääketieteen ja kirurgian tohtoriksi 1918. Hänen väitöskirjansa aihe oli "Untersuchungen über den Einfluss der Desinfektion der Kreissenden auf den Keimgehalt des puerperalen Uters".


title: Laimi Leidenius

text: Leidenius toimi Helsingin yliopiston yleisen sairaalan apulaislääkärinä 1910–1913 ja apulaisopettajana 1920–1928 sekä gynekologian klinikan alilääkärinä 1929–1930. Synnytys- ja naistentautiopin dosentiksi hänet nimitettiin 1925 ja professoriksi 1930, samalla kun hän toimi naistenklinikan toisena naistentautien ja synnytysosaston ylilääkärinä. Naistentautien erikoislääkärinä hän oli toiminut jo vuodesta 1913 alkaen. Hän oli myös sukupuolitautien vastustamiskomitean jäsen 1917–1924, äitiyshuollon järjestämiskomitean jäsen sekä naistenklinikan rakennustoimikunnan jäsen 1932–1934. Suomen Gynegologiyhdistyksen puheenjohtajana hän toimi vuodesta 1934 kuolemaansa saakka, ja Suomen akateemisten naisten liiton puheenjohtaja hän toimi usean vuoden ajan.


title: Laimi Leidenius

text: Leidenius julkaisi tutkimuksia muun muassa synnytyskouristuksista, kohtusyövästä ja sen hoidosta sekä vastasyntyneiden lasten sisäeritysrauhasten toiminnasta.


title: Laimi Leidenius

text: Leidenius kuvattiin postimerkkiin vuonna 1992. Suomalainen Lääkäriseura Duodecim on vuodesta 2009 lähtien jakanut Leideniuksen mukaan nimettyä tunnustuspalkintoa.


title: Ludvig Enkvist

text: Karl Ludvig Enkvist (6. heinäkuuta 1856 Teisko – 9. kesäkuuta 1934 Hämeenlinna) oli suomalainen rovasti ja kirjailija.


title: Ludvig Enkvist

text: Enkvistin vanhemmat olivat suutari Henrik Enkvist ja Anna Kristina Björklund. Hän pääsi ylioppilaaksi Turun lyseosta 1876 ja opiskeli sitten Helsingin yliopistossa suorittaen teologian erotutkinnon 1882. Enkvist vihittiin papiksi samana vuonna.


title: Ludvig Enkvist

text:
Enkvist toimi 1890-luvulla merimiespastorina Hullissa Englannissa ja vuodesta 1904 Hämeenlinnan ja Vanajan kirkkoherrana. Hän sai rovastin arvon 1914. Enqvist perusti 1907 Hämeenlinnan Sisälähetys ry:n avustamaan kaupungin hädänalasia asukkaita.
Ludvig Enkvist oli naimisissa kaksi kertaa:
Hänen molemmat vaimonsa olivat piispa J. V. Johnssonin tyttäriä. Enkvistillä oli kolme lasta ensimmäisestä ja neljä lasta toisesta avioliitostaan.


title: Ludvig Enkvist

text: Nimellä "Ludvig Enswiss":


title: Wanderlei Silva

text: Wanderlei César da Silva (s. 3. heinäkuuta 1976 Curitiba) on entinen brasilialainen, kehänimeltään ""The Axe Murderer"" (kirvesmurhaaja) vapaaottelija joka on otellut japanilaisessa Pride- sekä yhdysvaltalaisessa UFC-vapaaotteluorganisaatiossa. Nykyisin Wanderlei toimii valmentajana Las Vegassissa. Hänet tunnetaan mm. aggressiivisesta taistelutyylistään. Hänellä on musta vyö Brasilialaisessa Jujutsussa ja Judossa ja musta prajied Muay Thaissa. Hänellä ja hänen vaimollaan, Tealla on poika nimeltä Thor, joka myös kilpailee Brasilialaisessa jujutsussa, lukkopainissa ja muissa kamppailulajeissa. Hänellä on myös tytär edellisestä avioliitosta. Hänen sisääntulomusiikkinsa oli suomalaisen Daruden ensimmäinen single, Sandstorm.


title: Yrityskauppa

text: Yrityskauppa on yleisnimi järjestelylle, jossa ostetaan toisen yrityksen liikeomaisuus (substanssi) tai sen osakkeet tai osuudet (omistuskauppa). Yrityskauppa-sanan asemesta voidaan käyttää sanaa yritysosto, jolloin tarkastellaan asiaa ostajan kannalta. MBO (management-buy-out) on yrityskauppatilanne, jossa ostajana on yrityksen toimiva johto. Yrityskaupalla voidaan tarkoittaa myös yrityksen omistaman yksittäisen liiketoimintayksikön, esimerkiksi ravintolan , kauppaa.


title: Yrityskauppa

text: Maailman suurin yrityskauppa oli, kun AOL ilmoitti vuonna 2000 ostavansa Time Warnerin 186,2 miljardilla dollarilla. Suomen suurin yrityskauppa oli kun energiayhtiö Fortum myi Ruotsin sähkönsiirtoliiketoimintansa 6,6 miljardilla eurolla vuonna 2015. Kun Nokia ostaa Alcatel-Lucentin, kyseessä on Suomen historian ylivoimaisesti suurin yrityskauppa, jossa kauppasumma on 15,6 miljardia euroa.


title: Yrityskauppa

text: Suomalaisen yrityksen myyminen ulkomaille hyödyttää yleensä Suomea, koska ulkomaisessa omistuksessa olevat yhtiöt ovat tuottavampia ja yrityksen myyminen tuo maahan johtamisosaamista ja tutkimuksen ja kehityksen osaamista. Myyjät myös usein käyttävät myyntitulojaan uuden yritystoiminnan perustamiseen.


title: Yrityskauppa

text: Suomen kilpailulaissa yrityskaupalla tarkoitetaan


title: Yrityskauppa

text: Omistuskauppa on oikeudelliselta luonteeltaan irtaimen omaisuuden kauppa, mutta kauppalaissa ei ole erityisiä säännöksiä yrityskaupoista.


title: Aškunin kieli

text: Aškunin kieli on Afganistanin Laghmanin ja Kunarin maakunnissa puhuttava nuristanilainen kieli. Sen länsimurretta puhutaan Laghmanissa Kabuliin laskevan Alingarin sivujokien varsilla ja itämurretta Kunarin sivujoen Pechin laaksossa. Puhujia arvioidaan olevan noin 5 000, joista 3 000 puhuu länsimurretta. Toisen tiedon mukaan aškunin puhujia on ehkä 7 000.


title: Aškunin kieli

text: Kielellisesti aškun muodostaa yhdistävän lenkin katin ja waigalin välillä. Länsi- ja itämurteiden puhujat ymmärtävät toisiaan, vaikka he eräiden tietojen mukaan kuuluvat eri etnisiin ryhmiin. Kieli toimii yhteisön suullisen kanssakäymisen välineenä.


title: Tregami

text: Tregami eli gambiri on Afganistanin Kunarin maakunnassa Kunarin sivujoen Pechin varrella sijaitsevissa kolmessa kylässä puhuttava nuristanilainen kielimuoto. Sen puhujia arvioidaan olevan noin tuhat henkeä.


title: Tregami

text: Kielellisesti tregami on varsinkin sanastoltaan lähellä waigalia. Se on saanut vaikutteita myös dardilaisista kielistä.


title: Järviwiki

text: Järviwiki eli nyttemmin Järvi- & meriwiki on alkujaan Suomen ympäristökeskuksen ylläpitämä wikimuotoinen verkkopalvelu, jossa on tietoja Suomen pinta-alaltaan yli yhden hehtaarin suuruisista järvistä.


title: Järviwiki

text: Wikin tietosisältö jakautuu kahteen osaan. Kunkin järven perustiedot, kuten vesistöalue, pinta-ala, sijainti ym. ovat peräisin viranomaisten tietokannoista, kuten Järvirekisteristä. Näitä tietoja saavat muokata vain SYKE:n viranomaiskäyttäjät. Sen sijaan muut kunkin järven tiedot ovat vapaasti kenen tahansa muokattavissa, ja näihin voi sisältyä myös omia havaintoja. Lisäksi järviwikiin sisältyy tilastolistauksia ja kyselymahdollisuuksia Suomen järvistä esimerkiksi vesistöalueittain, kunnittain ja maakunnittain.


title: Zemiaki

text: Zemiaki on Afganistanin Kunarin maakunnassa Kunarin sivujokeen Pechiin laskevan Tšara-daran varrella sijaitsevassa Zemiakin kylässä puhuttava nuristanilainen kielimuoto. Sen puhujia arvioidaan olevan noin 400–500 henkeä.


title: Zemiaki

text: Kielellisesti Zemiaki on lähellä waigalia, jonka murteena sitä voidaan pitää. Perimätiedon mukaan kylän asukkaat ovat muuttaneet seudulle Waigaljoen varrelta.


title: Waigalin kieli

text: Waigalin kieli on Afganistanin Kunarin maakunnassa Pechin sivujoen Waigalin varrella sijaitsevissa kylissä puhuttava nuristanilainen kieli. Lähisukukielineen tai murteineen sen puhujamäärä on noin 10 000–12 000. Toisen tiedon mukaan waigalin puhujia on noin 8 000.


title: Waigalin kieli

text: Waigali jakautuu ylä- ja alamurteisiin. Sen lähisukukieliä tai murteita ovat tregami ja zemiaki. Kieli toimii yhteisön suullisen kanssakäymisen välineenä. Osa miehistä osaa paštua tai daria ja ilmeisesti myös katia.


title: Katin kieli

text: Katin eli bašgalin kieli on Afganistanin itäosassa ja Pakistanin Chitralissa Kabulin ja Kunarin sivujokien varsilla puhuttava nuristanilainen kieli. Sen puhujia arvioidaan olevan noin 30 000–40 000 henkeä tai toisen arvion mukaan noin 20 000. Kati on puhujamäärältään nuristanilaisen ryhmän suurin kieli.


title: Katin kieli

text: Kieli jakautuu varsinaiskatin ja kamvirin murteisiin, joista jälkimmäistä puhutaan Bashgalin laakson keskiosassa. Murre-eroja on myös varsinaiskatin sisällä, mutta yleensä puhujat ymmärtävät hyvin toisiaan. Kati on perinteisesti toiminut Nuristanin yleiskielenä varsinkin Prasunin laaksossa, mutta nykyään se on menettämässä asemiaan paštulle ja darille. Viime aikoina sitä varten on yritetty luoda arabialaiseen kirjaimistoon perustuvaa kirjakieltä.


title: Nyiragongo

text: Mount Nyiragongo on aktiivinen kerrostulivuori Kongon demokraattisessa tasavallassa lähellä Gomon kaupunkia. Tulivuoren kraatterissa on aktiivinen laavajärvi, joka on ollut aktiivinen vuodesta 1894 lähtien. Laavajärven syvyydeksi on mitattu 600–3250 metriä. Vuoden 1977 purkauksessa laavajärvi tyhjentyi, mutta on sittemmin täyttynyt uudelleen. Samassa purkauksessa syntyi Muraran tulivuori. Nyiragongo purkautui vuosina 1982–1983, 1994, 2002 ja 2004.


title: Nyiragongo

text: Vuoren huipulla oleva laavajärvi tyhjentyi vuonna 1977 ja täyttyi uudestaan kesäkuussa 1982.


title: Nyiragongo

text: Ennen vuoden 2002 purkausta läheisessä kylässä havaittiin purkauksia, mikä johti puolen miljoonan ihmisen evakuointiin. Tuolloin laavavirta tuhosi yli 4 500 rakennusta Goman kaupungissa. Laavan lisäksi hiilidioksidi aiheutti kuolonuhreja. Vuonna 2013 satellittiikuvissa näkyy aktiivista toimintaa kraatterissa ja laavajärvessä.


title: Guy Clark

text: Guy Clark (6. marraskuuta 1941 Monahans, Texas – 17. toukokuuta 2016 Nashville, Tennessee) oli yhdysvaltalainen folk-kantrilaulaja ja lauluntekijä. Hänen kappaleistaan tunnetaan Suomessa ”Broken Hearted People”, jonka Freud, Marx, Engels & Jung -yhtye on esittänyt Pekka Myllykosken suomentamana nimellä ”Särkynytsydämiset”, sekä ”Desperados Waiting for the Train", eli Topi Sorsakosken ja Reijo Taipaleen levyttämä ”Kulkukoirat”. Yhdysvalloissa hänen kappaleensa ovat niin ikään tunnettuja pääosissa muiden kuin Clarkin itsensä esittämänä. Clarkin kappaleita ovat tulkinneet muun muassa Johnny Cash, Ricky Skaggs, Jerry Jeff Walker, David Allan Coe ja Johnny Cashin, Kris Kristoffersonin, Willie Nelsonin ja Waylon Jenningsin muodostama The Highwaymen -yhtye.


title: Guy Clark

text: Guy Clarkin musiikki luetaan kuuluvaksi kantrimusiikin ”Texas Country/Texas Music” -alakategoriaan, johon kuuluu yleisesti akustisuus ja maanläheisyys, joissa tarinoiden päähenkilöt ovat usein tavallisia ihmisiä arkisine huolineen. Genren mukaisesti Guy Clarkin musiikki on usein jopa bluesmaisen yksinkertaista soinnuiltaan ja melodioiltaan, mutta teksteiltään vahvaa ja elokuvamaista tarinankerrontaa. Tästä hyvä esimerkki on ”Randall Knife” -kappale, jonka hän kirjoitti elegiaksi edesmenneelle isälleen: morsiameltaan lahjaksi saatu veitsi seuraa isän mukana maailmansodasta takaisin arkeen ja sittemmin päätyy pojalleen tärkeimmäksi perintöesineeksi. Clark kertoi haastatteluissaan ihailleensa runoilijoita kuten John Keats ja aikalaisistaan erityisesti Townes Van Zandt teki häneen vaikutuksen lahjakkuudellaan. Townes Van Zandtiin nähden Clarkin sanoitukset olivat kuitenkin huomattavasti positiivisempia, elämänhaluisia ja merkityksiltään vähemmän arvoituksellisia.


title: Guy Clark

text: Guy Clark oli naimisissa taidemaalarina ja myös lauluntekijänä ansioituneen Susanna Clarkin kanssa. Clarkien koti Nashvillessa toimi 1970-luvulla usein nuorten lauluntekijöiden kokoontumispaikkana, jossa viihtyivät muun muassa Townes Van Zandt, Jerry Jeff Walker, Steve Earle ja Rodney Crowell. Tästä yhteisöstä kertoo vuosina 1975 ja 1976 kuvattu musiikkidokumentti "Heartworn Highways".


title: Guy Clark

text: Guy Clarkin arvostus lauluntekijänä on noussut vuosien myötä. Eräässä 2000-luvulla julkaistussa The Huffington Post -lehden haastattelussa Bob Dylan mainitsi Guy Clarkin erääksi suosikikseen. Clarkin vuonna 2006 julkaisema "Workbench Songs" pääsi Grammy-ehdokkaaksi sarjassa ”Best Contemporary Folk/Americana Album”.


title: Guy Clark

text: Guy Clark esiintyi viimeisinä vuosinaan useimmiten duona kitaristi Verlon Thompsonin kanssa, joka toimi myös Clarkin kirjoituskumppanina viimeisillä levytyksillä. Keikkailua kuitenkin vähensi vuonna 2008 sattunut tapaturma, jossa Guy Clark katkaisi jalkansa.


title: Guy Clark

text: Dualtone-levy-yhtiö julkaisi Guy Clarkin 70-vuotisjuhlien kunniaksi elokuussa 2011 livetallenteen "Songs and Stories".


title: Kemijärven kirkko

text: Kemijärven kirkko on Bertel Liljeqvistin suunnittelema kirkkorakennus Kemijärvellä. Kirkko valmistui vuonna 1950 ja vihittiin käyttöön seuraavana vuonna. Kirkossa on 850 istumapaikkaa.


title: Kemijärven kirkko

text: Kemijärven kirkollinen elämä sai alkunsa vuonna 1648, jolloin Lapualta kotoisin oleva Jakob Lapodius lähetettiin Kemijärvelle Kemin seurakunnan kappalaiseksi. Tuolloin valmistui myös seurakunnan ensimmäinen kirkko, joka todennäköisesti muistutti Sodankylän vanhaa kirkkoa. Tämä kirkko purettiin 1690-luvulla ja korvattiin suuremmalla kirkolla. Kemijärven seurakunta itsenäistyi vuonna 1779. 1830-luvulla seurakunnan väkiluku oli kasvanut jo yli 1600 henkeen, joten sen tilalle rakennettiin puinen ristikirkko Carl Ludvig Engelin piirustusten mukaan. Tätä kirkkoa korjattiin 1890-luvulla ja vuonna 1929, mutta lopulta se tuhoutui Lapin sodassa. Ylikiiminkiläisen kirkonrakentaja Heikki Väänäsen vuonna 1774 rakentama tapuli kuitenkin säästyi ja on seurakunnan vanhin rakennus.


title: Kemijärven kirkko

text: Nykyinen kirkko rakennettiin Amerikan luterilaisten kirkkojen tuella vuosina 1949–1950. Kirkossa on Gerhard Schmidin vuonna 1984 rakentamat 41-äänikertaiset urut.


title: Kemijärven kirkko

text: Aale Hakavan maalaama alttaritaulu "Jeesus ristillä" (426x326 cm öljymaalaus kankaalle) on vuodelta 1950.


title: Mikael Vasunta

text: Yrjö Mikael Vasunta, sukunimi aik. "Palmroth" käytti myös sukunimeä "Palmroth-Wasunta" (12. huhtikuuta 1891 Hämeenlinna – 4. huhtikuuta 1935 Hauho) oli suomalainen toimittaja, viulutaiteilija, näytelmäkirjailija ja suomentaja.


title: Mikael Vasunta

text: Vasunnan vanhemmat olivat lääninrovasti Wilhelm (Ville) Palmroth ja Olga Maria Matilda Armfelt. Hänen nuorempia veljiään olivat säveltäjä Toivo Palmroth ja toimittaja, sanoittaja ja kirjailija Reino Palmroth.


title: Mikael Vasunta

text: Vasunta esiintyi yhdessä Teuvo Pakkalan 1921 ohjaaman Sotapolulla-elokuvan pääosista käyttäen nimeä "Yrjö Hirviseppä".


title: Mikael Vasunta

text: Mikael Vasunta oli naimisissa vuodesta 1914 kansakoulunopettaja Aino Maria Tommolan kanssa.


title: Mikael Vasunta

text: Nimellä "Geo Palmroth":


title: Ivittuut

text: Ivittuut (vanha kirjoitusasu: "Ivigtût") on hylätty kaivoskaupunki Sermersooqin kunnassa Lounais-Grönlannissa. Kaupungissa on mitattu Grönlannin korkein lämpötila, 30,1 celsiusastetta. Matalin Ivittuutissa mitattu lämpötila on ollut -28,9 celciusastetta. Kaupungin nimi on grönlantia ja tarkoittaa "ruohikkoista paikkaa". Ivittuutista Kangilinnguitiin johtaa 5 kilometriä pitkä tie, joka on Grönlannin ainoa kaksi asutuskeskusta yhdistävä tie.


title: Ivittuut

text: Ivittuut sijaitsee viikinkiaikaisen "keskimmäisen siirtokunnan" paikalla, jota tosin toisinaan pidetään läntisen siirtokunnan osana. Siirtokunta oli pienin kolmesta, ja siinä oli noin 20 maatilaa. Keskimmäisestä siirtokunnasta tiedetään vähemmän kuin muista, sillä kirjallista materiaalia ei ole säilynyt. Tämän vuoksi myös maatilojen nimet ovat täysin hämärän peitossa. Se oli todennäköisesti viimeisimpänä perustettu ja ensimmäisenä hylätty.


title: Ivittuut

text: Vuonna 1806 alueelta löydettiin kryoliittia, ja kaivostoiminta aloitettiin vuonna 1865. Malmivarannot oltiin kulutettu loppuun vuoteen 1987 mennessä, ja kaupunki menetti taloudellisen perustansa. Se hylättiin pian kaivostoiminnan loppumisen jälkeen.


title: Israel Reinius

text: Israel Reinius (30. huhtikuuta 1699 Laihia – 12. maaliskuuta 1771 Laihia) oli Rein-suvun edustaja, suomalainen pappi ja paikallishistorioitsija.


title: Israel Reinius

text: Reiniuksen vanhemmat olivat kappalainen Matthias Reinius ja Klara Alfthan. Opiskeltuaan Uppsalassa Reiniuksesta tuli isänsä jälkeen Laihian kappalainen vuonna 1724. Hän joutui syytetyksi Laihialla tuona vuosikymmenenä kyteneisistä separatistisista ajatuksista ja vapautui syytöksistä vasta 1734. Vuonna 1733 hän oli laatinut pitäjästä historiallis-maantieteellisen esityksen, mukaan lukien ison vihan tapahtumat ja muistiinpanot pikkuvihasta. P. N. Mathesius hyödynsi edellistä tutkimuksessaan "De Ostrabothnia" ja H. G. Porthan molempia vuonna 1789 ja 1791.


title: Israel Reinius

text: Vuonna 1756 Reinius julkaisi kirjasen "Yxikertaiset kysymyxset juopumisesta". Hän teki omasta maatilastaan mallitilan esimerkiksi muille, viljellen muun muassa perunaa, tupakkaa ja ulkomaisia heinälajikkeita.


title: Israel Reinius

text: Reiniuksen puoliso oli Elisabeth Collin (k. 1734). Heidän poikansa Israel Reinius toimi kappalaisena samoin kuin isänsä mutta hän kävi 1740-luvulla myös Kiinassa ja laati matkasta selonteon.


title: Filipp Gorelenko

text: Filipp Danilovitš Gorelenko (, 14. marraskuuta 1888 – 1956) oli neuvostoliittolainen komentaja, joka otti osaa talvisotaan.


title: Filipp Gorelenko

text: Gorelenko liittyi punakaartiin vuonna 1917 ja toimi siinä sissiosaston komentajana. Vuonna 1918 hän liittyi puna-armeijaan. Hän valmistui sota-akatemiasta 1934.


title: Filipp Gorelenko

text: Gorelenko toimi talvisodassa 50. jalkaväkiarmeijakunnan komentajana, jonka johtoon hänet oli valittu elokuussa 1939.Talvisodassa Gorelenkon divisioona pääsi Mannerheim-linjalla läpimurtoon helmikuussa 1940. Tästä hyvästä Gorelenko palkittiin Neuvostoliiton sankarinarvolla.


title: Filipp Gorelenko

text: Talvisodan jälkeen Gorelenko toimi Leningradin sotilaspiirin komentajan sijaisena ja tammikuussa 1941 Neuvostoliiton 7. armeijan komentajana, jossa tehtävässä hän oli suuren isänmaallisen sodan syttyessä Suomen vastaisella rintamalla. Gorelenko sai kenraaliluutnantin arvon 4. kesäkuuta 1940, kun kenraaliarvot otettiin käyttöön puna-armeijassa.


title: Ivan Habarov

text: Ivan Nikititš Habarov (; 12. marraskuuta 1888 Rjazan – 1960) oli neuvostoliittolainen divisioonankomentaja, joka osallistui talvisotaan Neuvostoliiton 8. armeijan komentajana.


title: Ivan Habarov

text: Habarov aloitti sotilasuransa puna-armeijassa vuonna 1919. Tuolloin hän toimi Itäisellä rintamalla pataljoonan komentajana. Itäisellä rintamalla hän vastasi Novgorodin joukoista.


title: Ivan Habarov

text: Talvisodan alettua 30. marraskuuta 1939 Habarov toimi alkuun 8. armeijan komentajana. Stavka syrjäytti hänet tehtävästä kuitenkin jo 13. joulukuuta heikosti sujuneiden sotatoimien takia. Hänen tilalleen tuli Grigori Štern. Habarov toimi talvisodan loppuun saakka hallintovirastossa, joka vastasi Laatokan pohjoispuolella taistelleiden joukkojen (8. armeija, 9. armeija ja 14. armeija) huollosta ja joukkojen kuljetuksista.


title: Ivan Habarov

text: Talvisodan jälkeen Habarov määrättiin Uralin sotilaspiirin sotakoulujen johtajaksi vuonna 1941. Joulukuussa 1943 hän siirtyi 2. iskuarmeijan komentajan sijaiseksi, jona hän toimi vuoteen 1945 saakka. Sotien jälkeen Habarov toimi eri sotilaspiireissä komentajan sijaisena. Hän erosi vakinaisesta palveluksesta terveydellisistä syistä 26. toukokuuta 1950 ja kuoli vuonna 1960.


title: Pigga Keskitalo

text:
Pigga Keskitalo (o.s. Järvensivu) on dosentti ja toimii opettajakoulutuksen apulaisprofessorina Sámi allaskuvlassa (Saamelaisessa korkeakoulussa) Norjan Koutokeinossa. Hän on Helsingin yliopiston dosentti vuodesta 2014 ja Siirtolaisuusinsituutin verkostotutkija. Keskitalo on toiminut saamelaisen luokanopettajakoulutuksen reformin johtajana Norjassa, ja johtaa saamelaista luokanopettaja maisterikoulutusohjelmia 1-7 ja 5-10 luokkatasoille Norjan Koutokeinossa Sámi allaskuvlassa.
Pigga Keskitalo asuu Enontekiön kunnan Peltovuomassa. Hän on valmistunut kasvatustieteen maisteriksi luokanopettajakoulutuksesta vuonna 1997, vuonna 2008 kasvatustieteen lisensiaatiksi ja vuonna 2010 kasvatustieteen tohtoriksi Lapin yliopistossa. Hän on työskennellyt ensin luokanopettajana, jonka jälkeen hän on toiminut vuodesta 1999 luokanopettajakoulutuksen pedagogiikan lehtorina ja vuodesta 2010 apulaisprofessorina Sámi allaskuvlassa. Keskitalo on syntynyt vuonna 1972 Utsjoen Nuorgamissa.
Opintie sujuvaksi hankkeen blogikirjoitus.


title: Pigga Keskitalo

text: Pigga Keskitalo Arctic Spirit konferenssin panelistina Rovaniemellä 16.11.2017.


title: Pigga Keskitalo

text: Pirjo Kristiina Virtanen, Pigga Keskitalo ja Torjer Olsen johtavat Indigenous Methodologies työpajahanketta (rahoitus Suomen kulttuurirahasto) vuosina 2017-2018.


title: Pigga Keskitalo

text: Focus on the North digitalisaatiohanke (Sámi allaskuvla).


title: Pigga Keskitalo

text: Key note Sámi Education conference Kautokeino.


title: Pigga Keskitalo

text: Puheenvuoro Suomi100 tilaisuudessa Inarissa.


title: Pigga Keskitalo

text: Haastattelu Suomalaisiksi määrätyt-artikkelissa.


title: Pigga Keskitalo

text: Saamelaisopetukseen tarvitaan kulttuurisensitiivisyyttä.


title: Comibaena

text: Comibaena on vihermittareihin kuuluva perhossuku. Sen kuvasi Jacob Hübner vuonna 1823.


title: Comibaena

text: Sukuun luetaan kuuluvaksi ainakin seuraavat lajit. Näistä ainoastaan laikkupussimittaria ("C. bajularia") tavataan Suomessa.


title: Neuvostoliiton 9. armeija

text: Neuvostoliiton 9. armeija oli Neuvostoliiton puna-armeijan yhtymä, joka perustettiin toisen maailmansodan aikana ainakin kahdesti, talvisotaan ja itärintamalle. Armeija hyökkäsi talvisodassa Kantalahden ja Seesjärven välisellä alueella päätavoitteenaan Oulu.


title: Neuvostoliiton 9. armeija

text: Armeija perustettiin 17. marraskuuta 1939 Vienan Kemiissä. Talvisodan alkaessa 9. armeija oli keskitetty Vienan Kemiin ja se alistettiin 9. joulukuuta Stavkan johtoon. Armeijan esikunta oli Juntusrannassa. Armeijan tehtävänä oli katkaista Suomi kapeimmalta kohdin valtaamalla Oulun-Kemin-Tornion alue. Armeija ryhmitti Sallaan kaksi divisioonaa, Suomussalmelle kaksi divisioonaa ja Kuhmoon yhden. Lisäksi Lieksan suuntaan oli varattu vahvennettu rykmentti suojaamaan sivustaa.


title: Neuvostoliiton 9. armeija

text:
Armeijan vasemman sivustan suojana oli patteristolla ja panssarivaunukomppanialla vahvennettu jalkaväkirykmentti 529, joka oli saapunut Tuulivaaraan marraskuun puolivälissä. Rykmentin tehtävänä oli sitoa ja lyödä vastassaan olleet suomalaisjoukot sekä vallata Lieksa, mikä katkaisisi Joensuun ja Kontiomäen välisen junaradan. Saamansa tehtävän mukaisesti rykmentti yli rajan Kivivaarassa 30.
marraskuuta kello 7. Suomalaisten erillisten pataljoonien 12 ja 13 sekä kevyt osasto 9:n torjumana rykmentti vetäytyi takaisin rajan taakse joulukuun lopulla.


title: Neuvostoliiton 9. armeija

text: 54. divisioonan tehtävänä oli tuhota rajaa puolustavat erillinen pataljoona 14 sekä erillinen komppania Kaasila ja vallata Kuhmo, joka oli samalla ensimmäisenä tavoitteena. Hyökkäystä tuli jatkaa Sotkamoon ja edelleen Kajaaniin ja Ouluun. Divisioonan kärkenä hyökännyt jalkaväkirykmentti 118 ylitti valtakunnan rajan Laamasenvaarassa 30. marraskuuta kello 9.45 ja se saapui iltaan mennessä Riihivaaraan. Joulukuun alkupäivinä divisioonana kärkenä toiminut JR 118 saavutti Rastin tienhaaran.


title: Neuvostoliiton 9. armeija

text: Tammikuun 1940 loppuun mennessä divisioona oli luopunut hyökkäyksestä ja linnottautunut tien varteen. Alueelle siirretty Suomen 9. divisioona sai 54. divisioonan tukikohdat eristettyä toisistaan helmikuun puoliväliin mennessä. Saarretun divisioonan avuksi lähetetyt hiihtojoukot tuhottiin. Mottien laukaiseminen oli edelleen kesken rauhan astuessa voimaan 13. maaliskuuta.


title: Neuvostoliiton 9. armeija

text: 9. armeijan painopistesuunnan taistelua johti XLVII armeijakunta, johon kuuluivat Suomussalmella hyökänneet 163. ja 44. divisioonat. Tehtävänä oli tuhota Suomen rajaa puolustaneet erillinen pataljoona 15 sekä rajavartio-osasto sekä vallata Suomussalmen tienristeysalue. Toisessa vaiheessa 163. divisioonan tuli edetä Hyrynsalmen ja Ylinäljängän suuntiin tavoitteenaan Puolanka, mistä 44. divisioonan tuli nopeasti edetä Pohjanlahden rannalle ja Ruotsin rajalle.


title: Neuvostoliiton 9. armeija

text: Divisioona saavutti ensimmäisen tavoitteensa 7.-8. joulukuuta. Suomussalmelle 27. joulukuuta ja Alassalmelle 25. joulukuuta hyökänneet suomalaiset löivät 163. divisioonan joukot. Saman aikaisesti Suomen taistelujohdossa vahvistui tieto 44. divisioonan saapumisesta Raatteen tielle.


title: Neuvostoliiton 9. armeija

text: Armeija hajotettiin talvisodan päätyttyä 5. huhtikuuta 1940.


title: Neuvostoliiton 9. armeija

text:
Armeijaan liitettiin Kuhmossa toiminut ja sieltä 22. joulukuuta Kuolajärvelle siirtynyt erityinen armeijakunta, jonka alaisuudessa toimivat 88. ja 122. divisioonat.
Armeijan komentajina olivat:


title: Neuvostoliiton 9. armeija

text: Armeijan taistelujoukkojen kokoonpano oli:


title: Neuvostoliiton 9. armeija

text: Armeija muodostettiin uudelleen kesäkuussa 1941 Odessan sotilaspiirissä, jolloin sen runkona oli 9. erillinen armeija. Armeijaan kuului kolme kivääriarmeijakuntaa, 2. ratsuväkiarmeijakunta sekä 2. ja 18. mekanisoidut armeijakunnat. Vuonna 1941 armeija kuului etelän rintamaan osallistuen raja-alueen taisteluihin Dnestrin, eteläisen Bugin ja Dneprin alueilla. Armeija osallistui tämän jälkeen puolustustaisteluihin Donin tasangoilla ja Rostovissa sekä vastahyökkäyksiin Rostovissa ja Barvenkovo-Lzovaiassa tammikuussa 1942. Vuodet 1942-1943 armeija puolusti Kaukasuksen aluetta, kunnes se lakkautettiin marraskuussa 1943.


title: Snow ((Hey Oh))

text: Snow ((Hey Oh)) on Red Hot Chili Peppersin kappale. Kappale löytyy yhtyeen albumilta Stadium Arcadium ja se julkaistiin singlenä vuonna 2006.


title: Snow ((Hey Oh))

text: Kappale on pehmeä ja melodinen, kuten kappale Scar Tissue ja osa yhtyeen kappaleista albumilla By The Way. Kappaleen kitarariffi on nopea ja bassolinjassa käytetään tuplapysäytyksiä.


title: Snow ((Hey Oh))

text: Yhtyeen laulaja Anthony Kiediksen mukaan kappale kertoo uuden elämän aloittamisen vaikeudesta ja siitä, miten vaikeaa on päästä eroon vanhoista ajattelutavoistaan ja tuhoisista ideoistaan.


title: Snow ((Hey Oh))

text: Kappaleen musiikkivideo sisältää otteita yhtyeen live-esityksestä East Rutherfordissa, New Jerseyssä. Musiikkivideo on kappaleen albumiversiota noin minuutin lyhyempi.


title: Snow ((Hey Oh))

text: Kappale on yhtyeen 11. single, joka sijoittui ensimmäiseksi Alternative Songs-listalla, mikä tekee Red Hot Chili Peppersistä yhtyeen, jolla on eniten listaykkösiä kyseisellä listalla. Single pääsi kymmenen joukkoon myös Sveitsin-, Uuden-Seelannin- ja Alankomaiden singlelistalla. Lisäksi single myi platinaa Yhdysvalloissa


title: Maston

text: Maston on spraymaaleja ja muita aerosolituotteita valmistava suomalainen yritys, joka toimii Kirkkonummen Veikkolassa. Se on perustettu vuonna 1968, ja nykyisin se on Pohjois-Euroopan vanhin edelleen toimiva aerosolivalmistaja ja alallaan Suomen suurin. Vuonna 2010 henkilöstö osti yrityksen koko osakekannan. Vuonna 2009 sen liikevaihto oli 5,3 miljoonaa euroa.


title: Hohenzollern-Sigmaringen (suku)

text: Hohenzollern-Sigmaringen on saksalaisen Hohenzollern-hallitsijasuvun eräs sukuhaara. Suku hallitsi Hohenzollern-Sigmaringenin ruhtinaskuntaa vuosina 1576–1849 ja Romaniaa vuosina 1866–1947 (alkuun ruhtinaina ja vuodesta 1881 kuninkaina).


title: Hohenzollern-Sigmaringen (suku)

text: Hohenzollern-Sigmaringenit kuuluvat Hohenzollernin suvun niin sanottuun svaabialaiseen haaraan, joka polveutuu 1200-luvun alussa eläneestä Zollernin kreivi Fredrik IV:stä. Hänen jälkeläisensä, Hohenzollernin kreivi Kaarle I sai vuonna 1534 keisarillisena läänityksenä Sigmaringenin ja Veringenin kreivikunnat. Kaarle I:n valtakunta jaettiin hänen kuoltuaan vuonna 1576 hänen kolmen poikansa kesken, jolloin nuorimmasta pojasta Kaarle II:sta tuli Hohenzollern-Sigmaringenin kreivi ja siten Hohenzollern-Sigmaringenin suvun varsinainen kantaisä. Suku sai vuonna 1623 ruhtinaan arvon. Suvun viimeinen hallitseva ruhtinas Kaarle Anton joutui vuoden 1848 vallankumouksen seurauksena luovuttamaan vuonna 1849 valtakuntansa Hohenzollernien frankkilaiseen haaraan kuuluneelle Preussin kuningas Fredrik Vilhelm IV:lle, minkä jälkeen suvun jäsenet katsottiin kuuluviksi prinsseinä ja prinsessoina Preussin kuningassukuun. Hohenzollern-Hechingenin sukuhaaran sammuttua vuonna 1869 Hohenzollern-Sigmaringenit olivat viimeinen jäljellä ollut osa Hohenzollernien svaabialaisesta haarasta, joten Kaarle Antonille myönnettiin tuolloin erityinen Hohenzollernin ruhtinaan arvo. Hänen nuoremmasta pojastaan tuli vuonna 1866 Romanian ruhtinas Kaarle I, joka vuonna 1881 korotti Romanian kuningaskunnaksi. Kaarle Antonin vanhempi poika Leopold oli vuonna 1870 ehdolla Espanjan kuninkaaksi, mikä osittain johti Ranskan–Saksan sodan syttymiseen.


title: Hohenzollern-Sigmaringen (suku)

text: Kaarle Antonin jälkeläiset hallitsivat Romaniaa vuoteen 1947, jolloin kommunistihallinto pakotti kuningas Mikael I:n luopumaan kruunusta ja maa muutettiin tasavallaksi.


title: Merimaruna

text: Merimaruna ("Artemisia maritima") on marunoihin kuuluva merenrantojen kasvi. Kooltaan laji on noin 20–50 senttimetriä ja sen varsi on pysty. Useimmiten merimarunan pienet, syksyllä aukeavat mykeröt sijaitsevat latvan toisella laidalla. Niissä kussakin on vain muutamia kukkia, joiden teriö on punakeltainen ja muodoltaan torvimainen. Merimarunan lehdet ovat pariosaiset ja niiden kapeat liuskat ovat hopeanharmaan karvan peittämiä. Suomessa lajia on tavattu ainoastaan Oulussa. Tämäkin havainto on tehty ennen 1900-lukua.


title: Isle of Sheppey

text: Isle of Sheppey on 93 neliökilometrin laajuinen saari Englannissa, Kentin kreivikunnassa, Thames-joen suulla. Saaren suurin taajama on Sheerness, jossa toimii vilkas tuontisatama. Muu osa saarta on rantalomakohteita.


title: Isle of Sheppey

text: 1500-luvulla kuningas Henrik VIII rakennutti saarelle kolme linnoitusta osana Thamesin suojarakennelmia.


title: Crouch

text: Crouch on joki Itä-Englannissa, Essexin kreivikunnassa. Se virtaa lännestä itään. Joki alkaa pienenä ojana Noak Hillillä, ja levenee vain vähän matkatessaan Battlesbridgeen. Battlesbridgessä joen muoto muuttuu, ja se virtaa laajana estuaarina kunnes laskee mereen Holliwell Pointissa. Purjehduskelpoinen osuus on noin 28 kilometriä (17,5 mailia) pitkä. Crouchin tärkein sivujoki on Roach.


title: Crouch

text: Crouchin ja Roachin estuaarin kosteikkoalue on tärkeä muuttolintujen levähdyspaikka. Siellä elää myös hylkeitä. Alue on Ramsar-suojelukohde.


title: Crouch

text: Joella toimii kymmenen purjehdusseuraa. Sen sijaan vesihiihto on kiellettyä.


title: Mare Nostrum

text: Mare Nostrum (latinaa, "Meidän meremme") oli Rooman valtakunnassa käytetty Välimeren nimi. Italian yhdistyttyä 1861 termin ottivat jälleen käyttöön italialaiset nationalistit, joiden mielestä Italia oli Rooman valtakunnan seuraaja ja sen olisi siten hallittava sen entisiä alueita Välimerellä.


title: Mare Nostrum

text: Termiä "mare nostrum" käyttivät alkujaan muinaiset roomalaiset Välimerestä sen jälkeen, kun Rooma oli vallannut Sisilian, Sardinian ja Korsikan Karthagoa vastaan käymissään puunilaissodissa. Vuodesta 30 eaa. lähtien Rooman valtakunnan alueisiin kuuluivat kaikki Välimeren rannikot Iberian niemimaalta Egyptiin saakka, ja "mare nostrum" -nimitystä alettiin käyttää puhuttaessa Välimerestä kokonaisuutena.


title: Mare Nostrum

text: Italian nationalismin nousu 1880-luvulla johti vaatimuksiin Italian siirtomaavallan luomiseksi. Nimityksen otti käyttöön italialainen runoilija Gabriele d'Annunzio.


title: Mare Nostrum

text: Termin otti jälleen käyttöön Benito Mussolini hyödyntääkseen sitä fasistisessa propagandassa samaan tapaan kuin Adolf Hitler käytti ilmaisua "lebensraum". Mussolini halusi luoda samanlaisen mahtavan valtion kuin aikoinaan Rooman valtakunta, ja hän uskoi, että ensimmäisen maailmansodan jälkeen Italia oli Välimeren maista kaikkein mahtavin. Hän sanoi, että ”1900-luku on Italian mahtavuuden vuosisata”, ja voidakseen valvoa Välimerta hän loi laivaston, joka kuului maailman mahtavimpiin.


title: Mare Nostrum

text: Kun Italia liittyi toiseen maailmansotaan, se oli jo merkittävä Välimeren valtio ja sen vallassa olivat keskisen Välimeren pohjois- ja etelärannat. Ranskan kaatuminen hävitti merkittävimmän uhan lännessä, ja iskulla Albaniaan ja myöhemmin Kreikkaan ja Egyptiin akselivaltojen valtaa pyrittiin laajentamaan itään.


title: Mare Nostrum

text: Mussolini haaveili Suur-Italian luomisesta ”mare nostrumiin” ja edisti fasistista Italian valtakunnan laajentamisen hanketta, joka toteutettaisiin akselivaltojen odotetun voiton päätteeksi järjestettävässä rauhankonferenssissa. Tämä valtakunta oli tarkoitus ulottaa Egyptin Välimeren puoleiselta rannikolta Intian valtamerelle Somalian rannikolle ja Itä-Keniaan. Hän sanoi tekevänsä Välimerestä ”Italian järven”. Tavoitetta kuitenkin uhkasivat liittoutuneiden laivastot koko Välimeren alueella ja liittoutuneiden maajoukot ja vastarintajoukot maissa. Kreikka oli ollut aikoinaan helppo liittää Rooman valtakuntaan, mutta uusi Kreikan valtio osoittautui niin voimakkaaksi, ettei Italia olisi saanut sitä voitetuksi, niinpä Kreikka pysyi itsenäisenä siihen asti, kunnes Saksan joukot tulivat avuksi Italian iskuun. Vaikka akselivallat nousivat valtaan Välimeren taistelussa, haave ei toteutunut, ja se murskaantui täysin, kun Italia kärsi lopullisen tappion syyskuussa 1943.


title: The Sims 3: Lemmikit

text: The Sims 3: Lemmikit () on "The Sims 3" -elämäsimulaatiopelin viides lisäosa, joka julkaistiin lokakuussa 2011 PlayStation 3:lle, Xbox 360:lle, Nintendo 3DS:lle, Microsoft Windowsille ja Mac OS X:lle. Lisäosa tarjoaa mahdollisuuden omistaa eläimiä, kuten kissoja, koiria, hevosia ja muita villieläimiä. Eläimiä voi tuttuun tapaan muokata haluamikseen.


title: The Sims 3: Lemmikit

text: Lemmikit -lisäosasta on myös ilmainen demo.


title: Blackwater (Essex)

text: Blackwater on joki Englannin kaakkoisosassa, Essexin kreivikunnassa. Se alkaa Pant-nimisenä Essexin luoteisosasta ja laskee mereen 64 kilometrin päässä, lähellä Maldonia, laajan Blackwaterin estuaarin kautta.


title: Blackwater (Essex)

text: Yläjuoksullaan joki on vaatimaton oja, mutta Little Sampfordissa siihen tulee lisää vettä kanavaa pitkin Ouse-joesta. Sen jälkeen joki kykenee jo pyörittämään kahta vesiratasta. Kelvedonissa joki kulkee valtatien ja rautatien alta. Sen jälkeen se pyörittää vielä neljää myllyä.


title: Blackwater (Essex)

text: Suistoalue on merkittävä muuttolintujen levähdyspaikka. Colne-joki yhtyy Blackwateriin West Merseassa, ja siinä kohti toimii ammattikalastajia. Estuaarista on saatu Britannian ennätyskaloja, 32-kiloinen keihäsrausku, kymmenen kilon "Mustelus asterias"- koirahai ja 37-kiloinen harmaakoirahai.


title: Petri Kettunen

text: Petri Kettunen (s. 6. marraskuuta 1970) on suomalainen salibandypelaaja ja -valmentaja.


title: Petri Kettunen

text: Kettunen on peliuransa aikana pelannut 173 Salibandyliigan ottelua ja 31 ottelua maajoukkueessa. Pelaajauransa aikana hän voitti kaksi SM-kultaa, vuosina 1992 ja 1994.


title: Petri Kettunen

text: Kettunen toimii Suomen salibandymaajoukkueen päävalmentajana. Sopimus maajoukkueen kanssa kestää vuoden 2012 Sveitsin MM-kisoihin asti. Kettunen kuului jo vuoden 2010 kotikisoissa Helsingissä Suomen valmennusryhmään. Kettunen on myös valmentanut Joensuun Josban liigajoukkuetta kuusi vuotta.


title: Maailmanmestarit 2011

text: Maailmanmestarit 2011 on 2. heinäkuuta 2011 julkaistu jääkiekkoaiheinen, kaksi levyä sisältävä DVD, johon on taltioitu Suomen jääkiekkomaajoukkueen molemmat maailmanmestaruudet MM-kisoista 1995 ja MM-kisoista 2011. DVD on kokonaiskestoltaan lähes 360 minuuttia pitkä, ja se sisältää loppuottelut molemmista MM-kisoista. Lisäksi DVD:lle on sisällytetty vuoden 2011 MM-Leijonajoukkueen tie aina Bratislavassa 2011 pelatusta MM-avauksesta Helsingin Kauppatorilla järjestettyyn maailmanmestaruusjuhlaan.


title: Maailmanmestarit 2011

text: DVD julkaistiin ennakkotilaukseen viikolla 26 Suomen jääkiekkomaajoukkueen virallisessa, internetissä toimivassa fanitavarakaupassa. Ensimmäisenä tilauspäivänä DVD:tä oli ennakkotilattavissa yhteensä 100 kappaletta, ja kolme päivää myöhemmin enää 35 kappaletta. Kaikki ennakkotilaukset jotka oltiin tehty viikolla 26, postitettiin seuraavalla viikolla.


title: Mäkrälä

text: Mäkrälä (myös Mäkrä) eli Razdolje () on maalaiskunta ja sen keskuskylä Leningradin alueen Käkisalmen piirissä Venäjällä. Se sijaitsee Pietarista pohjoiseen johtavan maantien varrella 70 kilometriä Käkisalmesta etelään. Kylässä on 1 300 ja kunnassa 1 500 asukasta (vuonna 2011).


title: Mäkrälä

text: Mäkrälän kunnan pinta-ala on 292,6 neliökilometriä. Se rajoittuu idässä Käkisalmen piirin Raudun (ven. "Sosnovo"), pohjoisessa Petäjärven ("Petrovskoje") ja lännessä Punnuksen ("Krasnoozjornoje") ja Valkjärven ("Mitšurinskoje") kuntiin sekä etelässä Leningradin alueen Viipurin ja Seuloskoin piireihin. Pinta-alasta 84,5 % on metsää ja 13,7 % maatalousmaata.


title: Mäkrälä

text: Kunnan alueella virtaavat Saijanjoki, Suontaanjoki (ven. "Strannitsa") ja Valkiajoki ("Belaja"). Järviä ovat Ala- ja Ylä-Mustjärvi ("Bolšoje" ja "Maloje Lugovoje"), Heräjärvi ("Žemtšužina"), Koivulanjärvi ("Medvedevskoje"), Mäkräjärvi ("Volynskoje"), Nurmijärvi ("Borisovskoje"), Saarijärvi ("Nižneje Posadskoje") ja Valkjärvi ("Mitšurinskoje"). Hyötykaivannaisiin kuuluvat hiekka, sora, turve, sapropeeli ja mineraalivärit. Alueella sijaitsee osa Väärämäenselän rauhoitusalueesta.


title: Mäkrälä

text: Keskuskylän lisäksi kuntaan kuuluu neljä kylää: Berežok (entiset Valkjärven Siparila ja Lemmettylä), Borisovo (ent. Valkjärven Nurmijärvi), Krutaja Gora (ent. Raudun Miitronmäki ja Orjansaari) ja Kutšerovo (ent. Valkjärven Veikkola). Alueella on 20 puutarhapalsta- ja huvila-aluetta. Lomanviettäjien määräksi arvioidaan 17 000 henkeä.


title: Mäkrälä

text: Ennen talvi- ja jatkosota nykyisen Mäkrälän kunnan alue kuului pääosin Suomen Valkjärven kuntaan. Mäkrän eli Mäkrälän kylä sijaitsi silloisen Raudun kunnan puolella neljä kilometriä kirkonkylästä luoteeseen ja noin 12 kilometrin päässä valtakunnanrajasta. Sotien seurauksena alue luovutettiin Neuvostoliitolle, jossa se kuului aluksi Raudun (Sosnovon) ja vuodesta 1961 lähtien Käkisalmen piiriin. Nykyinen maalaiskunta muodostettiin vuoden 2006 alussa.


title: Mäkrälä

text: Vuonna 1944 alueelle perustettiin Mäkrälän, Nurmijärven ja Hiekkamäen sovhoosit, jotka vuonna 1952 yhdistettiin Razdoljen karjataloussovhoosiksi. Vuonna 1960 siihen liitettiin vielä Kutšerovon sovhoosi. Valtiontila muutettiin osakeyhtiöksi vuonna 1994.


title: Mäkrälä

text: Mäkrälän itäpuolitse kulkee Pietarin, Käkisalmen ja Sortavalan välinen rautatie sekä maantie A129. Lähimmät rautatieasemat ovat Raudussa ja Petäjärvellä.


title: Mäkrälä

text: Kunnan pääelinkeino on maatalous. Tärkein tuotantolaitos on maidon ja lihan tuotantoon erikoistunut Razdoljen karjatila. Lisäksi on neljä yksityisviljelijää, 359 palstaviljelmää ja kalanviljelylaitos. Lähes puolet työvoimasta käy töissä kunnan ulkopuolella, etupäässä Raudussa.


title: Mäkrälä

text: Keskuskylän palveluihin kuuluvat lastentarha, keskikoulu, kulttuuritalo, lääkintäasema, yleinen sauna, posti ja muutama kauppa.


title: Mäkrälä

text: Valkjärven ja Nurmijärven rannoilla on arkeologisia löytöpaikkoja. Kulttuuriperintökohteisiin kuuluu kaksi neuvostosotilaiden hautapaikkaa. Kunnan alueella sijaitsee neljä lomakylää sekä kalastus- ja metsästysmaja.


title: Joe Morrow

text: Joseph "Joe" Morrow (s. 9. joulukuuta 1992 Edmonton, Alberta) on kanadalainen jääkiekkoilija, pelipaikaltaan puolustaja. Hän edustaa NHL-joukkue Winnipeg Jetsiä. Pittsburgh Penguins varasi Morrowin numerolla 23 . Hänen veljensä Josh varattiin Nashville Predatorsiin vuonna , mutta olkapäävamma päätti hänen uransa jo junioritasolla.


title: Joe Morrow

text: Morrow edusti Portland Winterhawksin joukkuetta WHL:ssä kausina 2007–2012, ja pelasi 227 ottelussa, joissa hän keräsi tililleen 151 pistettä. Kaudeksi 2012–2013 hän siirtyi NHL-seura Pittsburgh Penguinsin organisaatioon. Morrow edusti Penguinsin farmijoukkuetta Wilkes-Barre/Scranton Penguinsia maaliskuuhun 2013 asti, jolloin hän siirtyi kesken kauden tehdyssä pelaajakaupassa Dallas Starsiin. Stars sai lisäksi viidennen kierroksen varausvuoron vuonna ja Penguins laitahyökkääjä Brenden Morrow’n sekä kolmannen kierroksen varausvuoron vuonna 2013.


title: Yleisurheilu kesäolympialaisissa 1908 – antiikin kiekko

text: Antiikin kiekonheittoon Lontoon olympiakisoissa 1908 osallistui 23 urheilijaa. Kilpailu käytiin 18. heinäkuuta. Laji perustui nimensä mukaisesti antiikin Kreikassa käytettyyn heittotyyliin, mutta tutkijat väittävät, että tämä perustui vioittuneen tekstin virheelliseen käännökseen, eivätkä muinaiset kreikkalaiset tosiasiallisesti käyttäneet kyseistä tyyliä.


text: Martin Sheridan voitti kisoissa niin antiikkisen kiekonheiton kuin tavallisenkin kiekonheiton. Kilpailun vanhin osanottaja oli Suomen Verner Järvinen, 38, joka voitti pronssia. Nuorin oli Ruotsin Folke Fleetwood, 17, joka ei selvinnyt kymmenen parhaan joukkoon.


title: Jõgeva SK Tähe

text: Jõgeva SK Tähe on virolainen vuonna 1995 perustettu salibandyseura Jõgevan kaupungista. Jõgeva SK Tähe on viron menestynein salibandyseura.


title: Vermuntila

text: Vermuntila on kylä Raumalla. Se sijaitsee lähellä valtatietä 8 Rauman ja Ihoden välillä. Vermuntilassa lähellä valtatien 8 risteystä sijaitsee Vermuntilan jäähalli, jota pitää kotihallinaan kylässä toimiva jääkiekkojoukkue Vermuntilan Tempo. Nimi Vermuntila tulee saksalaisesta tai skandinaavisesta henkilönnimestä "Veremund".


title: Helios (täsmennyssivu)

text: Helios voi viitata seuraaviin:


title: Uupumus

text:
Uupumus on elimellinen tai psyykkinen tila, joka liittyy henkistä tai fyysistä voimattomuutta ja väsymyksen tunnetta. Uupumus jaetaan perifeeriseen, sentraaliseen ja kognitiiviseen. Perifeerisellä uupumuksella tarkoitetaan sitä, että lihas ei kykene ylläpitämään lihassupistusta, mikä johtaa lihasväsymiseen. Sentraalista uupumista
luonnehditaan kokemuksenomaiseksi yleisluonteiseksi väsymykseksi. Kognitiivisella uupumuksella
tarkoitetaan joko ajatustoimintojen väsymistä tai kognitiivisen suorituksen heikkenemistä pitkäaikaisessa tehtävässä.


title: Uupumus

text: Vuonna 2016 julkaistun tutkimuksen mukaan työuupumuksesta kärsivien ihmisten aivojen tarkkaavaisuuteen ja muistiprosessointiin liittyvä aktivaatio on epänormaalia.


title: Uupumus

text: Uupumus voidaan jakaa kolmeen luokkaan:


title: Uupumus

text: Psyykkinen uupumus voi johtua siitä, että ihminen kokee omat kykynsä riittämättömiksi suhteessa oman elämäntilanteen, muiden ihmisten tai hänen itsensä itselleen asettamiin vaatimuksiin. Fyysinen uupumus johtuu tyypillisesti sairaudesta tai liian kuormittavasta fyysisestä ponnistelusta.


title: Uupumus

text: Uupumus poistuu tai lievittyy usein levolla tai loman aikana. Uupumusta ei luokitella itsenäiseksi sairaudeksi, vaan liian kuormittavien olosuhteiden tai jonkin sairauden aiheuttamaksi oireeksi. Uupumuksen perusteella on mahdollista saada sairauslomaa, mutta Kela ei kuitenkaan maksa sairauspäivärahaa pelkän uupumuksen perusteella kirjoitetun sairausloman perusteella. Jos työperäinen uupumus ei parane levolla tai uusiutuu pian levon jälkeen, työnantajan on pyrittävä muokkaamaan työolosuhteita siten, että työn kuormittavuus vähenee.


title: Johannes S. Anderson

text: Johannes Seigfried Anderson (30. heinäkuuta 1887 – 15. huhtikuuta 1950) oli Suomessa syntynyt Yhdysvaltain maavoimien sotilas ensimmäisen maailmansodan aikana. Hän sai urheudestaan Medal of Honorin.


title: Johannes S. Anderson

text: Johannes S. Anderson liittyi Yhdysvaltain armeijaan Chicagossa, Illinoisissa. 8. lokakuuta 1918 Andersonin yksikön taistellessa Ranskassa sijaitsevan Consenvoyen lähellä yksikkö oli saarrettuna saksalaisten konekivääritulen ympäröimänä. Anderson päätti jättää yksikön ja kiersi saksalaisten selustaan suoraan heidän konekiväärilleen. Hän pääsi sinne ja tappoi konekiväärin käyttäjät. Hän vaimensi aseen, valloitti sen ja palasi 23 saksalaisen sotavangin kanssa. Mitali myönnettiin seuraavana vuonna.


title: Matt Moulson

text: Matthew Keith Moulson (s. 1. marraskuuta 1983 Toronto, Ontario, Kanada) on kanadalainen jääkiekkoilija, joka pelaa NHL-joukkue Buffalo Sabresissa. Hänen vahvuuksinaan pidetään kovaa työntekemistä ja laukausta.


title: Matt Moulson

text: Moulson pelasi Mississauga Senators ja Guelph Dominators-nimisissä juniorijoukkueissa, kunnes hän siirtyi kaudeksi 2002–2003 Cornellin yliopistojoukkueeseen. Moulson oli 13 osumallaan joukkueen toiseksi paras maalintekijä Ryan Vescen jälkeen ja hän voitti keväällä 2003 ECAC:n mestaruuden. Pittsburgh Penguins varasi Moulsonin 263. pelaajana kesällä . Moulson jatkoi Cornellissa vielä kolme seuraavaa kautta kevääseen 2006 saakka. Hän voitti niistä jokaisena kautensa joukkueen sisäisen pistepörssin. Moulson valittiin ECAC:n ensimmäiseen tähdistökentälliseen vuonna 2005 sekä toiseen tähdistökentälliseen vuonna 2006, jolloin hän toimi myös Cornellin kapteenina.


title: Matt Moulson

text: Pittsburgh Penguinsin varattua Moulsonin joukkue ei ollut sittemmin riittävän halukas tekemään hänen kanssaan sopimusta, joten Moulson teki vapaana agenttina kaksivuotisen tulokassopimuksen Los Angeles Kingsin kanssa syyskuussa 2006. Hän pelasi koko kauden 2006–2007 sen farmijoukkue Manchester Monarchsissa, AHL:ssä, jossa 77 runkosarjaottelua toi tehot 25+32=57. Moulson oli joukkueen paras maalintekijä ja hän jakoi myös sisäisen pistepörssin voiton Noah Clarken kanssa. Hänellä oli myös Monarchsin paras +/--merkintä lukemalla +26. Seuraavalla kaudella 2007–2008 Moulson teki joukkueessa 57 runkosarjaottelussa tehot 28+28=56. Hän oli joukkueen toiseksi paras maalintekijä Brian Boylen jälkeen. Samalla kaudella Moulson debytoi myös NHL:ssä, jossa hän pelasi 22 runkosarjaottelua tehoin 5+4=9. Moulson pelasi ensimmäisen NHL-ottelunsa 2. marraskuuta 2007 San Jose Sharksia vastaan ja teki ottelussa myös ensimmäisen NHL-maalinsa Michal Handzusin syötöstä. Heinäkuussa 2008 hän teki yksivuotisen jatkosopimuksen Kingsin kanssa.


title: Matt Moulson

text: Myös Moulsonin kolmas Kings-kausi 2008–2009 kului pääsoin farmissa. Hän teki Monarchsissa 54 runkosarjaottelussa tehot 21+26=47, joilla Moulson voitti joukkueen sisäisen maalipörssin sekä sijoittui sisäisessä pistepörssissä kolmanneksi Marty Murrayn ja Trevor Lewisin jälkeen. Hän pelasi kauden aikana myös seitsemän NHL-ottelua tehden yhden maalin.


title: Matt Moulson

text: Heinäkuussa 2009 Moulson siirtyi yksivuotisella sopimuksella New York Islandersiin. Kaksisuuntaisesta sopimuksestaan huolimatta hän oli kauden yllättäjiä ja pelasi NHL:n kaikissa 82 runkosarjaottelussa tehden tehot 30+18=48, joilla Moulson oli joukkueen paras maalintekijä ja neljänneksi paras pistemies. 3. joulukuuta 2009 hän teki NHL-uransa ensimmäisen hattutempun vieraissa Atlanta Thrashersia vastaan. Heinäkuussa 2010 Moulson teki vain minuutteja ennen välimieskäsittelyjä yksivuotisen ja 2,45 miljoonan dollarin arvoisen jatkosopimuksen Islandersin kanssa. Kaudella 2010–2011 hän teki NHL:n yhden kauden piste-ennätyksensä tehoilla 31+22=53, joilla Moulson sijoittui joukkueen sisäisessä pistepörssissä toiseksi John Tavaresin jälkeen. Hän oli myös Islandersin toiseksi paras maalintekijä Michael Grabnerin jälkeen. Tammikuussa 2011 Moulson teki kolmivuotisen ja 9,45 miljoonan dollarin arvoisen jatkosopimuksen Islandersin kanssa. Kaudella 2011–2012 hän paransi piste-ennätyksekseen 36+33=69, ja oli joukkueensa paras maalintekijä ja koko NHL:n maalitilaston kymmenes. Herrasmiespelaajana tunnettu Moulson oli ehdolla Lady Byng Memorial Trophyn voittajaksi kausilla 2011–2012 ja 2012–2013. Kaudella 2013–2014 Moulson siirty Buffalo Sabresiin vaihtokaupassa Thomas Vanekiin. Lisäksi Sabres sai kesän 2014 ensimmäisen kierroksen varausvuoron ja kesän 2015 toisen kierroksen vuoron. Moulson siirtyi vielä ennen siirtorajan umpeutumista Minnesota Wildiin, jossa kausi päättyi pudotuspelien toisella kierroksella. Kesän 2014 vapaiden agenttien markkinoilta hänet nappasi Buffalo Sabres, joka teki viisivuotisen ja yhteisarvoltaan 25 miljoonan dollarin sopimuksen Moulsonin kanssa.


title: Matt Moulson

text: Moulsonin pikkuveli Chris pelaa Cornellin yliopistojoukkueessa. Matt Moulson on naimisissa Alicia Backmanin kanssa, jonka sisko Jaclyn on naimisissa Los Angeles Kingsin maalivahti Jonathan Quickin kanssa.


title: Matt Moulson

text: Moulson on pelannut myös haavipalloa eli lacrossea. NLL-joukkue Rochester Knighthawks varasi hänet neljännellä kierroksella vuonna 2003.


title: The Lost Bladesman

text: The Lost Bladesman (, "Guan yun chang") on vuonna 2011 ensi-iltansa saanut hongkongilainen wuxiaelokuva. Elokuvan ohjasi ja käsikirjoitti Felix Chong ja Alan Mak. Pääosissa näyttelivät Donnie Yen, Jiang Wen ja Betty Sun. Elokuva pohjautuu kiinalaiseen kenraaliin Guan Yuhun, joka palveli Han-dynastian aikana sotapäällikkö Liu Beita.


title: The Lost Bladesman

text: 200 vuotta ennen ajanlaskun alkua Cao Cao on tappanut kaikki poliittiset vihollisensa. Seuraavaksi hän on kiinnittänyt huomionsa kilpaileviin sotapäälliköihin Liu Beihin ja Yuan Shaoon. Cao Cao päättää hyökätä ensin Liu Bein kimppuun. Hyökkäyksen seurauksena Liu Bei pakenee pohjoiseen Yuan Shaon luokse. Sillä välin hänen perheensä joutuu Cao Caon vangiksi. Myös Guan Yun antautuu Cao Caolle ylläpitääkseen veljeskuntansa valaa ja omaa kunniaansa. Cao Cao toivoo hänen palvelevan omana kenraalinaan. Saatuaan selville Liu Bein olinpaikan hän päästää Guan Yun vapaaksi. Hänen kannattajansa eivät kuitenkaan hyväksy tätä ja yrittävät tappaa Guan Yunin.


title: Ezio Auditore da Firenze

text: Ezio Auditore da Firenze on fiktiivinen hahmo "Assassin’s Creed" -toimintaseikkailupelisarjassa, jonka useimmissa osissa hän on pelattava päähahmo. Ezion ensiesiintyminen on "Assassin’s Creed II":ssa, jossa hän lähtee kostamaan perheensä epäoikeudenmukaista kuolemantuomiota. Eziota ääninäyttelee Roger Craig Smith, lukuun ottamatta "a", jossa hänen ääninäyttelijänään toimii Kid Beyond.


title: Ezio Auditore da Firenze

text: Ezio on Guinnessin ennätysten kirjan parhaimpien videopelihahmojen listalla sijalla 35.


title: Ezio Auditore da Firenze

text: Ezio syntyi vuonna 1459 Italian Firenzessä Auditoren aatelisperheeseen. Ezion ollessa 17-vuotias, hänen isänsä ja kaksi veljeään tuomittiin kuolemaan epäoikeudenmukaisesti, minkä jälkeen hän matkusti äitinsä ja siskonsa kanssa setänsä Marion hallitsemaan toscanalaiseen Monteriggionin kaupunkiin. Mario opetti Eziolle salamurhaajien taitoja, joiden avulla Ezio lähti kostoretkelle Firenzen ja Forlìn kautta Venetsiaan asti. Vuosia myöhemmin Ezio taisteli Monteriggionin tuhonnutta ja Marion murhannutta Cesare Borgiaa vastaan Roomassa ja nousi salamurhaajien johtajaksi. 52-vuotias Ezio lähti pyhiinvaellusmatkalle Masyafiin, salamurhaajien historialliseen linnakkeeseen, etsimään lisää tietoa suvustaan ja esi-isistään. Hän päätyi etsimään mystisiä avaimia ympäri Konstantinopolia ja avasi sisäänkäynnin Masyafin linnakkeessa sijaitsevaan salaiseen kirjastoon. Kirjastossa ei ollut kirjoja, ainoastaan ristiretkiaikojen salamurhaajien johtajan Altaïr Ibn-La’Ahadin luut ja tämän Eedenin omena. Ezio kuoli Firenzessä vuonna 1524 ollessaan 65-vuotias.


title: Ezio Auditore da Firenze

text:
Ezion perheeseen kuuluivat isä Giovanni, äiti Maria, setä Mario, sisko Claudia sekä veljet Federico ja Petruccio. Ezion esi-isiin kuuluu muun muassa Monteriggionissa sijaitsevan Auditoren kartanon suunnitellut Domenico Auditore. Ezio itse toimii nykyajassa elävän Desmond Milesin esi-isänä. Eziolla oli lukuisia ystäviä, joista tärkein oli hänen äitinsä tuntema taidemaalari Leonardo da Vinci, joka auttoi Eziota kehittämällä hänelle erilaisia apu- ja taisteluvälineitä. Ezio rakastui nuorena firenzeläiseen Cristina Vespucciin, ja hänellä oli Monteriggionissa yhden yön juttu forlìlaisen Caterina Sforzan kanssa. 52-vuotiaana Ezio tapasi Konstantinopolissa venetsialaissyntyisen Sofia Sartorin. Myöhemmin Ezio ja Sofia menivät naimisiin Firenzessä. Siellä he viettivät loppuelämänsä ja kasvattivat kaksi lasta, Flavian ja Marcellon.
Ezio esiintyy renessanssin aikaan perustuvissa peleissä "Assassin’s Creed II", "", "" ja "". Pelien lisäksi Ezio esiintyy Yves Simoneaun ohjaamassa lyhytelokuvassa "", jossa häntä näyttelee Devon Bostick. Ezion rooli "Lineagessa" ei kuitenkaan ole merkittävä, sillä elokuva keskittyy hänen isänsä tekemisiin hieman ennen "Assassin’s Creed II":ta. Eziolla on päärooli myös UbiWorkshopin lyhyissä animaatioelokuvissa "Assassin’s Creed: Ascendance" ja "Assassin’s Creed: Embers".


title: Ezio Auditore da Firenze

text: Ezion "Assassin's Creed II":sta tuttu kostyymi on saatavilla myös "LittleBigPlanetiin", "iin" sekä "Final Fantasy XIII-2":een PlayStation 3:lla ja Xbox 360:lla.


title: Ezio Auditore da Firenze

text: Ezio esiintyy vierashahmona tappelupelissä "Soul Calibur V", jossa hän käyttää "Assassin’s Creed: Brotherhoodista" tuttua asua.


title: Desmond Miles

text: Desmond Miles on kuvitteellinen hahmo "Assassin’s Creed" -pelisarjassa. Desmond etsii Animus-muistikoodauslaitteen avulla tietoja sarjan salamurhaajien eli assassiinien ja temppeliritarien jo vuosituhansia kestäneestä sodasta, elämällä uudelleen esi-isiensä muistoja. Desmond esiintyy pelattavana hahmona pelisarjan pääosissa "Assassin’s Creed", "Assassin’s Creed II", "", "" ja "Assassin’s Creed III". Hänen esi-isänsä muistot ovat tärkeässä osassa vielä "" -pelissäkin.


title: Desmond Miles

text: Desmond syntyi pieneen assassiiniyhteisöön, mutta pakeni ja ryhtyi baarimestariksi. Syyskuussa 2012 Abstergo Industries -niminen yhtiö kidnappasi ja asetti hänet geneettisiä muistoja lukevaan Animus-laitteeseen, jonka tarkoitus oli etsiä tietoja Desmondin esi-isistä. Abstergo-tohtoreiden Warren Vidicin ja Lucy Stillmanin tarkkaillessa Animuksen säätöjä, Desmond saa tietää esi-isänsä Altaïr Ibn-La’Ahadin elämästä, tämän osallisuudesta "Kolmannen ristiretken" päävoimien salamurhaamiseen ja myyttisistä Eedenin palasista, eritoten mielenhallintaan ja illuusioihinkin pystyvästä Eedenin omenasta (). Kun Altaïrin muistot on eletty, Abstergo ilmoittaa saaneensa tietoa tarpeeksi ja käskee Desmondin tapettavaksi. Assassiiniksi paljastuva Lucy saa haltuunsa Desmondin ja tämän edeltäjän Kohde 16:n Animus-istunnoissa käytetyn muistiytimen ja karkaa Desmondin kanssa. Altaïrilta ”vuotovaikutuksen” kautta omaksutun kotkankatseen ("Eagle Vision") avulla Desmond ja Lucy onnistuvat pakenemaan Abstergon Rooman laitoksesta.


title: Desmond Miles

text: Nykypäivän assassiinien piilopaikassa Shaun Hastings ja Rebecca Crane asettavat Desmondin Animuksen kehittyneempään versioon, Animus 2.0:aan, kouluttaakseen tästä samaisen vuotovaikutuksen kautta taidoiltaan pätevä ja vahva salamurhaaja. Liiallinen altistus muistoille voi tuoda esi-isän taitoja ja piirteitä Animuksessa muistoja elävälle, ja juuri tätä altistumista assassiinit haluavat hyödyntää Desmondin kohdalla, kuitenkin tämän turvallisuutta valvoen. Kohteeksi valikoituu renessanssin Italiassa, Firenzessä vuonna 1459 syntynyt Ezio Aditore da Firenze, jonka elämästä Desmond elää vuodet 1476–1499. Aikaväli käsittää Ezion kostoretken isänsä ja kahden veljensä kuolemaan osallisena olleita temppeliritareita vastaan. Jonkin ajan kuluttua Desmond näyttää omaksuneen Eziona tekemänsä taistelu- ja parkourliikkeet, mutta vuotovaikutuksesta seuraa myös hallusinaatioita. Desmond päätyykin lyhyesti todistamaan ilman Animuksen apua kuinka Altaïrin ja entisen temppeliritarin, Maria Thorpen, lapsi saa alkunsa. Desmond elää muistoja eteenpäin, ja Ezion voitettua pääsyyllisen perheensä massamurhaan, paavi Aleksanteri VI:n eli Rodrigo Borgian, avautuvat Vatikaanin kirkon salaisen holvin ovet, Eziota vastassa on hologrammin kaltainen ilmestys naishenkilöstä, joka esittäytyy Minervaksi. Minerva kertoo olevansa edesmenneen ”Ensimmäisen sivilisaation” jäsen, jotka hallitsivat maailmaa Eedenin palasilla kauan ennen ajanlaskun alkua. Paratiisi tuhoutui, kun ensimmäinen katastrofi pyyhkäisi Ensimmäisen sivilisaation jäsenet kauttaaltaan pois ja vain harva ihminenkin jäi jäljelle. Minerva osoittaa sanansa suoraan Desmondille, jolloin Ezio toimii profetian välittäjänä, kanavana jotta tieto uudelleen tulevasta maailmanlopusta saadaan välitettyä nykypäivään.


title: Desmond Miles

text: Nykypäivän temppeliritarien hyökättyä assassiinien piilopaikkaan Desmond, Lucy, Rebecca ja Shaun hakevat uuden piilopaikan toscanalaisesta Monteriggionin kaupungista, jonka omistajana on toiminut Auditoren suku. Desmond tutkii Ezion tekemisiä 1500-luvun alun Roomassa ja saa tietää tämän piilottaneen Eedenin omenan Colosseumin alapuolella olevaan salaiseen holviin. Monien muistojen jälkeen Ezio saa vallattua Rooman takaisin Rodrigo Borian pojan, Cesare Borgian, tyrannialta. Desmond, Lucy, Rebecca ja Shaun kiirehtivät Colosseumiin, jossa Desmond tapaa toisen Ensimmäiseen sivilisaatioon kuuluneen jumalattaren, Junon, hologrammikuvan. Juno tapattaa Lucyn Desmondin kautta hänen kädessään olevalla ranneterällä ("hidden blade") selostaen, että Lucy olisi vain este Desmondille tulevaisuudessa. Liiallinen vuotovaikutus ja altistuminen legendaariselle Eedenin omenalle saavat Desmondin shokkitilaan, ja lopulta hän vajoaa koomaan.


title: Desmond Miles

text: Desmondin isä, William Miles, saapuu poikansa tueksi ja käskee assassiinien laittaa hänet Animuksen Black Room -turvatilaan, ylläpitäen Desmondin sisäisiä toimintoja keinotekoisesti. Black Roomin virtuaalisella Animus-saarella Desmond herää – itsekin virtuaalisena tekoälynä – ja yrittää tiedottaa tovereitaan herättämään hänet. Tilan vapauttamiseksi seurantamonitorit kytkettiin pois, joten Desmond on täysin omillaan mielensä palauttamisessa. Abstergolta varastetun muistiytimen mukana assassiinien Animukseen päässyt jo kuollut Kohde 16 eli Clay Kaczmarek, tapaa Desmondin ja selittää tilanteen. Altaïrin ja Ezion muistoja elämällä Desmondin mieli on pirstaloitunut, ja pikku hiljaa hänen omat muistonsa ovat sekoittuneet esi-isien muistojen kanssa. Palauttaakseen itsensä koomasta Desmondin täytyy jatkaa Ezion muistojen elämistä ja löytää ”Synch Nexus”, hetki joka erottaa Desmondin, Altaïrin ja Ezion toisistaan. Muistot sijoittuvat Ezion viimeiselle retkelle, kun hän lähtee vuonna 1511 52-vuotiaana etsimään assassiinien keskuudessa legendaksi muodostuneen Altaïrin taakseen jättämiä viisauksia. Tarina kertoo, että Altaïrin kirjastoon pääsee ympäri Konstantinopolia ripotellut Masyafin avaimet löytämällä. Ezio onnistuu nuoren Suleiman Suuren ja tulevan vaimonsa Sofia Sartorin avustuksella paikantamaan kaikki avaimet, joihin Altaïr Ensimmäisen sivilisaation teknologiaa hyödyntämällä sinetöi tärkeinä pitämiään elämänsä hetkiä. Masyafin suljetusta holvista Ezio löytää noin 400 vuotta sitten kuolleen Altaïrin luurangon. Holviin oli piilotettu Altaïrin oma Eedenin omena, joka aktivoituu Ezion läheisyydestä. Muistaen Minervan sanat Ezio puhuu Desmondille, tietäen että tämä nykypäivänä kuulee Ezion. Ezio kertoo Desmondille, kuinka ainutlaatuisia he ovat kun saavat puhua vuosisatojen halki.


title: Desmond Miles

text: Lopulta Desmond päätyy Synch Nexus -tilaan, jossa kolmas Ensimmäisen sivilisaation jäsen, Jupiter, valaisee Desmondille kuinka kauan sitten maailmaa koetellut katastrofi tulee uudestaan 21. joulukuuta 2012, ja sen voi pysäyttää vain Suurtemppelissä. Jupiter kehottaa Desmondia kiirehtimään Suurtemppeliin, mikäli tämä haluaa pelastaa maapallon tuholta. Animuksen tunkeutujaohjelman kiireisenä pitänyt Clay uhraa itsensä, jotta Desmond pääsee elämään Ezion viimeisimmät muistot. Desmond herää koomasta, ympärillään isänsä William, Rebecca ja Shaun. Desmond kertoo heille tietävänsä mitä pitää tehdä, mutta toiset ovatkin jo tulleet valmiiksi Suurtemppelin edustalle Turiniin, New Yorkiin.


title: Formula Renault 3.5 -kausi 2010

text: Formula Renault 3.5-kausi 2010 on sarjan kuudes kausi. Sarja alkoi Ciudad del Motor de Aragónin radalta Espanjasta ja päättyi Circuit de Catalunyan radalla Barcelonassa. Sarjan mestaruuden voitti venäläinen Mikhail Aleshin, toiseksi sijoittui australialainen Daniel Ricciardo ja kolmanneksi argentiinan Esteban Guerrieri.


title: Formula Renault 3.5 -kausi 2011

text: Formula Renault 3.5 -kausi 2011 oli sarjan seitsemäs kausi. Kausi alkoi 16. huhtikuuta Espanjan Alcañizin radalla ja päättyi 9.lokakuuta Espanjan Barcelonassa. Sarjan mestaruuden voitti kanadalainen Robert Wickens. Toiseksi sijoittui ranskalainen Jean-Eric Vergne ja kolmanneksi yhdysvaltalainen Alexander Rossi.


title: Formula Renault 3.5 -kausi 2011

text: R = Sarjan tulokas kaudella 2011


title: Attila (yhtye)

text: Attila on Atlantasta Yhdysvalloista kotoisin oleva metalliyhtye. Yhtye on ollut toiminnassa vuodesta 2005 lähtien. Jäsenten omien sanojen mukaan Attilan tyylilaji on "party death metalia", mutta luokitellaan usein metalcore-yhtyeeksi.


title: The Sound of Silence

text: The Sound of Silence (myös muotoa The Sounds of Silence käytetään) on yhdysvaltalaisen Simon & Garfunkel -duon kappale, joka julkaistiin alun perin akustisena folk-lauluna heidän esikoisalbumillaan "Wednesday Morning, 3 A.M." (1964). Seuraavana vuonna kappaleesta tehtiin ajankohtainen, sähköistetty folk rock -versio, johon oli lisätty sähkökitara, bassokitara ja rummut. Kyseinen versio julkaistiin singlenä, jolloin siitä tuli muun muassa Yhdysvaltain listaykkönen. Se sisältyi myös yhtyeen toiselle studioalbumille "Sounds of Silence" (1966).


title: The Sound of Silence

text: Kappaleen kirjoitti Paul Simon. Kappaletta ei ole tarkoitettu kannanotoksi Vietnamin sodasta, mutta monet ovat tulkinneet sen sodanvastaiseksi.


title: The Sound of Silence

text: Duon toinen jäsen, Paul Simon, alkoi tehdä laulua marraskuussa 1963 John F. Kennedyn salamurhan innoittamana. Kappale edistyi hyvin hitaasti. Simonin kertoman mukaan hän turhautui useaan otteeseen kirjoitettuaan sitä usean kuukauden ajan ”rivin päivässä.” Art Garfunkelin mukaan laulu kuitenkin lopulta ”kirjoitti itse itsensä” yhden päivän aikana, 19. helmikuuta 1964. Kappaleen ensimmäinen rivi "Hello darkness, my old friend" tuli Paul Simonin lapsuuden tavasta laulaa pimeässä kylpyhuoneessa. Pian duo esitti laulua Greenwich Villagen folk-klubeilla.


title: The Sound of Silence

text: Lokakuussa 1964 kappale julkaistiin duon esikoisalbumilla "Wednesday Morning, 3 A.M.", joka ei kuitenkaan menestynyt. Kyseinen 10. maaliskuuta 1964 äänitetty ensimmäinen versio oli täysin akustinen.


title: The Sound of Silence

text: Pian Yhdysvalloissa tuli muotiin folk rock. Erityisesti The Byrds -yhtyeen tekemät sähköiset versiot Bob Dylanin akustisista kappaleista saavuttivat menestystä. Niinpä Simon & Garfunkelin tuottaja Tom Wilson sai idean tehdä ”The Sound of Silencesta” uuden version. 15. kesäkuuta 1965, kun Bob Dylan oli New Yorkissa äänittämässä kappalettaan ”Like a Rolling Stone”, meni Wilson pyytämään kyseisessä kappaleessa soittaneita muusikoita avustamaan. Wilson halusi kappaleeseen modernin folk rock -taustan, joten siihen lisättiin sähkökitara, bassokitara ja rummut.


title: The Sound of Silence

text: Paul Simon, joka oli muuttanut esikoisalbumin flopattua Englantiin, ei tiennyt Wilsonin toimista mitään. Yllättäen tuli kuitenkin tieto ”The Sound of Silencen” noususta Yhdysvaltain listaykköseksi. Laulu nousi kärkeen 1. tammikuuta 1966, mutta seuraavalla viikolla The Beatles -yhtyeen ”We Can Work It Out” pudotti sen kakkoseksi. Seuraavalla viikolla, 22. tammikuuta, ”The Sound of Silence” palasi jälleen ykköseksi viikon ajaksi. Yhteensä singleä myytiin yli miljoona kappaletta, ja se nousi listoille myös muun muassa Itävallassa ja Alankomaissa. Britanniassa kappale ei saavuttanut sijoitusta, mikä johtui mahdollisesti siitä, että irlantilaisen The Bachelors -yhtyeen nopeasti tekemä cover-versio pääsi maan listan kolmannelle sijalle.


title: The Sound of Silence

text: Huolimatta kappaleen suuresta kaupallisesta menestyksestä, sitä on arvosteltu kriitikoiden osalta. "Blender"-lehti listasi ”The Sound of Silencen” kaikkien aikojen 42:nneksi huonoimmaksi lauluksi. Lehti totesi sen olevan lähes parodia 1960-luvun folk rockista. Sen sijaan Broadcast Music Incorporatedin listalla se valittiin 1900-luvun 18:nneksi parhaaksi kappaleeksi.


title: The Sound of Silence

text: Sekä Simon että Garfunkel ovat ilmoittaneet pitävänsä kappaleesta. Garfunkelin mukaan he tekivät tarkoituksella astetta laadukkaampaa kappaletta, mutta heidän mielestään siitä tulikin parempi kuin he osasivat toivoakaan.


title: The Sound of Silence

text:
A-puoli
B-puoliKappaleesta ovat tehneet cover-version muun muassa Jane Morgan, Baja Marimba Band, The Ventures, Boston Pops Orchestra ja Disturbed. Ruotsissa ”En ton av tystnad” -nimisen käännöksen ovat levyttäneet muun muassa Anni-Frid Lyngstad ja Tommy Körberg. Norjankielisen version ”Ett skrik av stillhet” tekivät Helge og Rune. Richard Anthony esitti kappaleen ranskaksi nimellä ”La voix du silence” ja espanjaksi sen levytti Los Modulos -yhtye nimellä ”El sonido del silencio”. Oman versionsa on tehnyt myös kuoroyhtye Gregorian albumillaan "Masters of Chant".


title: The Sound of Silence

text: Suomessa Pertti Reposen tekemän tekstin ”Hiljaisuuden äänet” ovat levyttäneet Ami Aspelund (1974) ja Matti ja Teppo (1984).


title: C. F. Kress

text: Christian Friedrich Kress (19. maaliskuuta 1767 Saksa – 12. marraskuuta 1812 Helsinki) oli saksalais-suomalainen sotilaskapellimestari, joka tunnettiin tuotteliaana säveltäjänä ja sovittajana. Hänet mainitaan toisinaan Porilaisten marssin säveltäjänä, joskin todellisuudessa hän lienee säveltänyt siitä korkeintaan osan.


title: C. F. Kress

text: Kressin vanhemmat ja tarkempi syntymäpaikka Saksassa ovat tuntemattomia. Hänen tiedetään muuttaneen Helsinkiin viimeistään vuonna 1799, jolloin hän toimi Viaporin linnoituksessa Leskikuningattaren henkivartiorykmentin soittokunnan kapellimestarina. Kress ilmeisesti johti orkesteria kuningas Kustaa IV Aadolfin vierailun yhteydessä vuonna 1802. Samasta vuodesta alkaen hän oli myös sivutoimisesti Helsingin kaupunkiseurakunnan urkurina.


title: C. F. Kress

text: Heikki Klemetti on arvellut Kressin johtaneen kaikkia Viaporissa toimeita sotilassoittokuntia ja siirtyneen mahdollisesti Suomen tykistörykmenttiin, mutta kumpaakaan asiaa ei tiedetä varmasti. Viaporin antauduttua vuonna 1808 venäläisille Suomen sotilassoittokunnat lakkautettiin, jolloin Kress menetti kapellimestarin tehtävänsä ja joutui sen jälkeen elättämään itsensä pianonsoiton opettajana ja pianonvirittäjänä.


title: C. F. Kress

text: Kress sävelsi useita marsseja, kuten "Coburger Josias" -marssin. Klemetti on arvellut hänen säveltäneen myös Porilaisten marssin loppuosan ja alkuosan olevan muunnos aiemmin tunnetusta vanhemmasta sävelmästä. Asiasta on kuitenkin muitakin mielipiteitä.


title: C. F. Kress

text: Mahdollisesti Kress on pelkästään sovitanut marssin pianolle tai säveltänyt vain trio-osan.


title: C. F. Kress

text: Kressin puolison etunimi oli Helena, mutta sukunimi on tuntematon. Puolison tiedetään eläneen ainakin vielä vuonna 1813 eli Kressin kuoleman jälkeen. Heillä oli yksi tytär.


title: Tauno-Olavi Huotari

text: Tauno-Olavi Huotari (16. huhtikuuta 1942 Helsinki – 20. kesäkuuta 2011 Tampere) oli suomalainen historiantutkija, erikoisalanaan Kiinan, Korean ja Japanin kulttuurit. Hän työskenteli uransa pääosan Helsingin yliopiston Renvall-instituutissa.


title: Tauno-Olavi Huotari

text: Huotarin merkittävimmät teokset ovat "Kiinan nähtävyyksiä" (1988), Pertti Seppälän kanssa yhdessä kirjoitettu "Kiinan kulttuuri" (1990) ja hänen yhdessä Juha Janhusen ja Ilmari Vesterisen kanssa kirjoittama "Korea – kolme ovea tiikerin valtakuntaan" (2000).


title: Tauno-Olavi Huotari

text: Erityisesti 1960-1970-luvulla aktiivinen Huotari oli Sadankomitean perustajajäsen ja osallistui mm. Vietnamin sodan vastaisiin mielenosoituksiin. Hän kuului yli 40 vuotta Suomi−Kiina-seuran johtoelimiin ja oli sen puheenjohtaja 1996−2002. Kiina Sanoin ja kuvin -lehden päätoimittaja hän oli 1986−1994.


title: Tauno-Olavi Huotari

text: Huotari toimi aktiivisesti Työväen ja Pienviljelijäin Sosialidemokraattisessa Liitossa (TPSL).


title: Tauno-Olavi Huotari

text: Huotarin puoliso oli antiikin historian tutkija, Suomen Rooman-instituutin johtaja Katariina Mustakallio.


title: Ilmari Ahma

text: Viktor Ilmari Ahma, sukunimi vuoteen 1906 "Nordlund" (31. elokuuta 1884 Turku – 14. helmikuuta 1933 Helsinki) oli suomalainen kirjallisuuden suomentaja.


title: Ilmari Ahma

text: Ahma toimi kustannusliike Otavan kirjallisena johtajana ja kielentarkastajana. Hänet tunnetaan erityisesti kirjailija Runar Schildtin tuotannon suomentajana. Hän toimitti myös Eino Leinon 16-osaiset kootut teokset.


title: Uuno A. Varis

text:
Uuno Aleksanteri (Aleksander) Varis (11. syyskuuta 1878 Pudasjärvi – 12. maaliskuuta 1936 Polvijärvi) oli suomalainen kirjailija ja suomentaja. Hän käytti myös nimimerkkiä "Uuno Helve".Nimellä "Uuno Helve":
Nimellä "Uuno A. Varis":


title: Rosa Invenius

text: Rosa Invenius, os. "Rikberg" (20. lokakuuta 1853 Tyrvää – 31. tammikuuta 1932 Helsinki ) oli suomalainen kansakoulunopettaja, kansansivistäjä ja ruotsin kielellä kirjoittanut kirjailija.


title: Rosa Invenius

text: Invenius vietti lapsuus- ja nuoruusvuotensa Kristiinankaupungissa. Valmistuttuaan kansakoulunopettajaksi hän toimi opettajana Närpiössä ja Kaskisissa. Vuonna 1907 Invenius muutti Helsinkiin jossa hän toimi Suomen ruotsalaisen raittiusliiton (Finlands svenska nykterhetsförbund) toimistopäällikkönä ja sen jälkeen hän oli Svenska folkskolans vänner-järjestön palveluksessa pienkoulukonsulenttina 1913–1919 ja toimitti Barnens Missionstidning-lehteä.


title: Rosa Invenius

text: Inveniuksen kirjallinen tuotanto koostui pääasiassa lapsille ja nuorille tarkoitetuista raittiusaiheisista kertomuksista ja näytelmistä. Inveniuksen esikoisteos oli 1903 kirjoitettu näytelmä "Kung Alkohol" joka sai Raittiuden ystävien palkinnon.


title: Olga Salo

text: Olga Salo (o.s. Piironen, 28. joulukuuta 1865 Viipuri – 22. tammikuuta 1932 Lahti ) oli suomalainen näyttelijä ja kirjallisuuden suomentaja.


title: Olga Salo

text: Olga Salo syntyi muurarimestari Wilhelm Piirosen ja Valborg Sinkon perheeseen. Ennen näyttelijänuraansa hän toimi kotiopettajana. Salo aloitti näyttämöuransa vuonna 1887 August Aspegrenin Kansanteatterissa ja siirtyi 1892 Suomalaiseen Teatteriin, josta hän erosi 1916. Sen jälkeen hän toimi muutaman vuoden Suomen Teosofisen seuran työntekijänä. Salo työskenteli Joensuun Teatterin johtajana 1920–1922, sen jälkeen yhden vuoden Kuopion Teatterin johtajana ja muutaman vuoden Lahden Teatterin johtajana.


title: Olga Salo

text: Salolla oli runsaat kaksisataa roolitehtävää, muun muassa Kirsti Fleming ("Elinan surma"), Kaarina Maununtytär ("Kaarina Maununtytär"), Sigrid Stålarm ("Daniel Hjort") sekä Goneril ja Regan ("Kuningas Lear"). Henrik Ibsenin "Nukkekodissa" hän tulkitsi Noran roolin.


title: Olga Salo

text: Salo esiintyi näyttelijänä elokuvissa "Anna-Liisa" (1911), "Sylvi" (1913) ja "Tukkijoella" (1928). Elokuvista ainoastaan "Tukkijoella" on säilynyt kokonaisuudessaan.


title: Olga Salo

text: Olga Salo toimi myös opettajana: hän opetti lausuntaa Suomen Kansallisteatterin oppilaskoulussa kymmenen vuotta ja Lahden Työväenopistossa puolitoista vuotta.


title: Harold Nelson

text: Harold Nelson voi tarkoittaa:


title: Nikolai Gusevski

text: Nikolai Andrianovits Gusevski (), oli Neuvostoliittolainen komentaja, joka otti osaa Talvisotaan ja Suureen isänmaalliseen sotaan.


title: A. J. Sarlin

text: Aron Josef Sarlin (11. huhtikuuta 1866 Tuusniemi – 29. syyskuuta 1933 Turku) oli suomalainen lyseon lehtori, kirjailija ja suomentaja. Hän käytti nimimerkkejä "A-i-s" ja "Arkadius".


title: A. J. Sarlin

text: Sarlinin vanhemmat olivat Mikkelin kirkkoherra, rovasti Bernhard Kristfrid Sarlin ja Amanda Kristina Roschier. Hänen veljiänsä olivat vapaa-ajattelijana tunnettu Alfred Bernhard Sarlin ja horrossaarnaaja Helena Konttisen elämäkerran kirjoittaja rovasti Karl Kristfrid Sarlin. Sarlin pääsi ylioppilaaksi 1885 Helsingin ruotsalaisesta normaalilyseosta ja opiskeli Helsingin yliopistossa valmistuen filosofian kandidaatiksi 1889.


title: A. J. Sarlin

text: Sarlin toimi opettajana Helsingin reaalikoulussa, Tampereen reaalilyseossa ja Turun suomalaisessa tyttökoulussa. Viimeksi hän oli Turun suomalaisen lyseon suomen kielen vanhempana lehtorina 1926–1933.


title: A. J. Sarlin

text:
Sarlin oli naimisissa kolme kertaa:
Sarlinilla oli kuusi lasta ensimmäisestä avioliitostaan. Kenraaliluutnantti Unio Bernhard Sarlin (1893–1981) oli hänen vanhin poikansa.


title: Mirsaid Sultan-Galijev

text: Mirsaid Haidargalijevitš Sultan-Galijev (, ; 1892 Ufan läänin Karmaskalyn kylä – 28. tammikuuta 1940 Moskova) oli yksi Tatarstanin bolševikkijohtajista Venäjän kansalaissodan aikana ja 1920-luvun alussa.


title: Mirsaid Sultan-Galijev

text: Mirsaid Sultan-Galijev syntyi opettajan perheeseen nykyisen Baškortostanin alueella. Hän opiskeli Kazanin opettajaopistossa ja työskenteli sen jälkeen kirjastonhoitajana, opettajana ja toimittajana. Helmikuun vallankumouksen jälkeen hän osallistui Venäjän muslimien ensimmäiseen edustajainkokoukseen Moskovassa, työskenteli Venäjän muslimien kansalliskomiteassa ja liittyi Mullanur Vahitovin perustamaan muslimien sosialistiseen komiteaan Kazanissa. Heinäkuussa 1917 Sultan-Galijev liittyi Venäjän kommunistiseen puolueeseen.


title: Mirsaid Sultan-Galijev

text: Sultan-Galijev osallistui neuvostovallan pystyttämiseen sekä bolševikkien vastaisen kapinan kukistamiseen Kazanissa. Venäjän kansalaissodan aikana hän työskenteli kansallisuusasiain kansankomissariaatin kollegion jäsenenä, Sisä-Venäjän ja Siperian muslimiasiain komissaarina sekä sotakomissariaatin yhteydessä toimineen muslimien sotakollegion puheenjohtajana.


title: Mirsaid Sultan-Galijev

text: Keväällä 1918 Sultan-Galijev kannatti tataarien ja baškiirien neuvostotasavallan perustamista ja vuonna 1920 hän oli perustamassa Tataarien autonomista sosialistista neuvostotasavaltaa. 1920-luvun alussa hän työskenteli Tatarstanin toimeenpanevan keskuskomitean jäsenenä, tasavallan edustajana kansallisuusasiain kansankomissariaatissa sekä Idän kansojen kommunistisen yliopiston professorina.


title: Mirsaid Sultan-Galijev

text: Teoreetikkona Sultan-Galijev yritti sovittaa yhteen sosialismin ja tataarien nationalismin. Venäjän muslimikansat hän esitti mallina Aasian kansojen vapauttamiseksi kolonialismista sosialistisen vallankumouksen avulla. Hän kannatti varovaista linjaa islaminvastaisessa propagandassa, vaikka oli itse ateisti.


title: Mirsaid Sultan-Galijev

text: Vuoteen 1922 mennessä Sultan-Galijev oli joutunut avoimeen konfliktiin Josif Stalinin kanssa. Erimielisyydet koskivat erityisesti kansallisuuspolitiikkaa sekä Tatarstanin asemaa Neuvostoliitossa. Sultan-Galijev pidätettiin toukokuussa 1923, mutta vapautettiin pian puolueesta erotettuna. 1920–1930-luvuilla ”sultangalijevilaisuudesta” (ven. "sultangalijevštšina") tuli vakiosyytös tataarien ja muiden muslimikansojen nationalisteja vastaan. Sultan-Galijev vangittiin uudestaan vuonna 1928 ja tuomittiin vuonna 1930 kuolemaan ”nationalistisen vastavallankumouksellisen järjestön” johtajana. Kuolemantuomio kuitenkin peruttiin ja vuonna 1934 hän sai luvan asua Saratovin alueella. Vuonna 1937 tapahtunutta kolmatta pidätystä seurasi teloitus tammikuussa 1940. NKP:n keskuskomitea palautti Sultan-Galijevin maineen vuonna 1990.


title: Harold Nelson (urheilija)

text: William Harold Nelson (26. huhtikuuta 1923 - 1. heinäkuuta 2011) oli uusiseelantilainen kestävyysjuoksija. Hän syntyi Nelsonissa, Uudessa-Seelannissa.


title: Harold Nelson (urheilija)

text: Hän voitti kultaa Brittiläisen imperiumin kisoissa vuonna 1950 kuuden mailin ja hopeaa kolmen mailin juoksussa. Nelson osallistui 5 000 ja 10 000 metrin juoksuihin kesäolympialaisissa 1948.


title: Berta Edelfelt

text: Berta Carolina Edelfelt (7. maaliskuuta 1869 Helsinki – 4. helmikuuta 1934 Helsinki) oli suomalainen ruotsin kielellä kirjoittanut kirjailija.


title: Berta Edelfelt

text: Edelfelt toimi vuodesta 1895 alkaen Helsingissä ruotsinopettajana tyttökoulussa "Privata svenska flickskolan i Helsingfors" ja johti siskonsa Annien kanssa vuodesta 1887 oppikouluun valmistavaa säätyläisten lastenkoulua.


title: Berta Edelfelt

text: Berta Edelfelt oli taidemaalari Albert Edelfeltin sisar. Hän julkaisi veljensä äidilleen Alexandra Edelfeltille vuosina 1873–1901 lähettämiä kirjeitä viitenä kokoelmana 1917–1930. Kokoelmat sisälsivät vain valittuja otteita kirjeistä. Taidehistorioitsija Anna Kortelainen onkin myöhemmin arvostellut Berta Edelfeltiä pyrkimyksestä luoda veljensä ympärille Edelfelt-myyttiä. Berta Edelfelt julkaisi 1920 myös äitinsä elämäkerran.


title: Mihail Duhanov

text: Mihail Pavlovits Duhanov (), oli neuvostoliittolainen komentaja, joka otti osaa talvisotaan ja joka toimi alkuun Neuvostoliiton 9. armeijan komentajana.


title: Mihail Duhanov

text: Mihail Duhanov syntyi Ukrainassa vuonna 1896. Hän valmistui tsaarin armeijan vänrikkikoulusta vuonna 1916. Duhanov yleni ensimmäisen maailmansodan aikana luutnantiksi ja palveli muun muassa tiedusteluosaston päällikkönä. Venäjän sisällissodan aikana Duhanov oli lyhyen aikaa Etelän rintaman 14. armeijan tiedusteluosaston päällikkö. Hän valmistui Sota-akatemiasta vuonna 1921 ja toimi vuosina 1922–1931 ratsuväessä prikaatin, divisioonan ja armeijakunnan esikuntapäällikkönä. Duhanov oli Panssarikoulun johtaja vuosina 1934–1936.


title: Mihail Duhanov

text: Duhanov toimi talvisodan alusta Neuvostoliiton 9. armeijan komentajana. Sen tehtävänä oli edetä Vienan Kemin kohdalta kohti Oulua ja näin katkaista Suomi kahtia, jolloin Suomi olisi menettänyt maayhteyden Ruotsiin. 9. armeijan suunnitelmat eivät kuitenkaan onnistuneet Suomussalmen, Kuhmon ja Raatteentien taisteluissa.


title: Mihail Duhanov

text: Heikosti sujuneiden taisteluiden myötä Duhanov menetti virkansa 9. armeijan komentajana 22. joulukuuta 1939. Tilalle 9. armeijan komentajaksi tuli armeijakunnankomentaja Vasili Tšuikov. Duhanov siirrettiin Neuvostoliiton puolustusasiain kansankomissariaatin kaaderiosaston käyttöön.


title: Mihail Duhanov

text: Talvisodan jälkeen Duhanov vastasi 9. toukokuuta 1940 alkaen Leningradin sotilaspiirin sotakouluista sotilaspiirin komentajan sijaisen virassa. Toisen maailmansodan alkaessa hän toimi aluksi Pohjoisen rintaman täydennysjoukkojen päällikkönä ja Leningradin rintaman 10. jalkaväkidivisioonan komentajana. Duhanov määrättiin 5. lokakuuta 1942 Leningradin rintaman alaisen Nevan operatiivisen ryhmän komentajaksi ja 9. lokakuuta 1942 alkaen 67. armeijan komentajaksi. Sodan loppuvaiheessa hän toimi 3. Ukrainan rintaman 8. kaartinarmeijan komentajan sijaisena. Sotien jälkeen Duhanov oli vuosina 1945–1953 Leningradin sotilaspiirin sotakouluista vastanneen osaston johtajana. Hän erosi vakinaisesta palveluksesta terveydellisistä syistä 16. huhtikuuta 1953 ja kuoli vuonna 1969.


title: Charlie Craig

text: Charlie Craig (30. syyskuuta 1938, Watts Mills – 1. heinäkuuta 2011, Nashville) oli Grammy-ehdokkuuden saanut lauluntekijä Etelä-Carolinasta. Hän vietti yli 40 vuotta musiikkiteollisuuden parissa. Hänen tekemiään lauluja ovat nauhoittaneet muun muassa Dolly Parton, Kenny Rogers, Alan Jackson, Travis Tritt, Johnny Cash, Aaron Tippin ja George Strait.


title: Martti Nurmi (Taipaleen lohkon komentaja)

text: Martti Sakari Nurmi (28. toukokuuta 1894 Helsinki – 1940) oli Suomalainen talvisotaan osaa ottanut komentaja. Sotilasarvoltaan Nurmi oli everstiluutnantti.


text: Martti Nurmi syntyi Helsingissä toukokuussa 1894. Hän aloitti sotilasuransa Vöyrin sotakoulussa vuonna 1918. Sotakorkeakoulun hän suoritti vuosina 1932–1934. Ennen talvisotaa Nurmi toimi Kiviniemeen sijoitetun Jääkäripataljoona 4:n komentajana. Ylimääräisten harjoitusten aikana suojajoukkoihin kuulunut pataljoona täydennettiin reserviläisillä sodan ajan vahvuuteensa.


text: Talvisodassa Nurmi toimi Taipaleen taisteluiden komentajana vuosina 1939–1940. Hänen apunaan Taipaleessa oli 7. divisioonan komentaja, eversti Aarne Blick, jolle koko lohkon komentajan tehtävä siirrettiin 16. tammikuuta 1940. Talvisodan lopulla Martti Nurmi kuoli auto-onnettomuudessa ollessaan rintamalta lomalla.


title: Rafael Ronimus

text: Rakas Rudolf Rafael Ronimus (6. huhtikuuta 1884 Viipuri – 13. helmikuuta 1934 Helsinki) oli suomalainen suomen ja ruotsin kielellä kirjoittanut kirjailija. Hän käytti myös nimimerkkiä "Ragnar Rang".


title: Rafael Ronimus

text: Ronimus pääsi ylioppilaaksi 1904. Ronimus oli mukana teosofien toiminnassa ja hänen runojaan ja kertomuksiaan ilmestyi teosofien "Ruusu-Risti"-lehdessä. Ronimus toimi myös 1925 perustetun Terijoen Ruusu-Risti-ryhmän puheenjohtajana.


title: Rafael Ronimus

text: Nimimerkillä "Ragnar Rak":


title: Wanted

text: Wanted voi tarkoittaa:


title: Jakson 1 alkuaine

text: Jakson 1 alkuaine on alkuaine, joka löytyy ensimmäisestä rivistä jaksollisesta järjestelmästä.


title: Jakson 1 alkuaine

text: Ensimmäinen rivi sisältää vain kaksi alkuainetta: vety ja helium. 1. rivin alkuaineet toteuttavat oktettisäännön sillä poikkeukselle, että rivin atomit tarvitsevat vain kaksi elektronia täyttääkseen elektronikuoren. Tämä johtuu atomirakenteesta, joka sallii vain s-orbitaalin täyttämisen.


title: Alex Kidd

text: Alex Kidd on videopelihahmo, joka esiintyi päähenkilönä muutamassa Segan tuottamassa pelissä 1980-luvun loppupuolella. Tuolloin monet pitivät hahmoa Segan epävirallisena maskottina, kunnes uudeksi maskotiksi kehitettiin vuonna 1991 ensiesiintymisensä tehnyt Sonic the Hedgehog.


title: Alex Kidd

text: Ensimmäinen Alex Kidd -peli oli vuonna 1986 ilmestynyt tasohyppelypeli "Alex Kidd in Miracle World" ja viimeinen vuonna 1990 ilmestynyt "Alex Kidd in Shinobi World". Alex Kidd esiintyy pelattavana hahmona myös 2000-luvun peleissä "Sega Superstars Tennis" (2008) ja "Sonic & SEGA All Stars Racing" (2010).


title: Walker (Newcastle)

text: Walker on Newcastle upon Tynen kaupunginosa ja äänestysalue aivan kaupungin kaakkoiskulmassa Tynejoen rannalla. Aluetta rajoittaa lännestä Allendale Road ja pohjoisesta Welbeck Road. Walkerissa oli vuoden 2001 väestönlaskun mukaan 11 869 asukasta.


title: Töyhtökotka

text: Töyhtökotka ("Lophaetus occipitalis") on suurikokoinen päiväpetolintu, jota tavataan Afrikassa. Kuten muutkin kotkat, se luetaan haukkojen heimoon. Töyhtökotkan tunnistaa päässä olevasta töyhdöstä, joka koostuu höyhenistä.


title: Thiên Đường

text: Thiên Đường () on luola Vietnamissa. Luola sijaitsee Vietnamin Quảng Bìnhin maakunnassa Phong Nha-Kẻ Bàngin kansallispuistossa. Kansallispuisto sijaitsee noin 500 kilometriä Vietnamin pääkaupungista Hanoista etelään. Lännessä kansallispuisto rajautuu Laosille kuuluvaan Hin Namnon luonnonsuojelualueeseen. Kansallispuisto sijaitsee kalkkikivialueella. Brittiläinen tutkimusryhmä löysi puistosta huhtikuussa 2010 maailman suurimman luolan, Sơn Đoòngin. Pituutta luolalla on yli viisi kilometriä, korkeutta 100 metriä ja leveyttä 150 metriä.


title: MIVEC

text:
MIVEC=Mitsubishi Innovative Valve timing Electronic Control system
(eli "Mitsubishin innovatiivinen elektroninen venttiilien ajoitusjärjestelmä") säätelee moottorissa imu- ja pakoakselin venttiilien ajoitusta.


title: MIVEC

text:
MIVEC otettiin käyttöön vuonna 1992 silloisessa 4G92 moottorissa, 1597 cc vapaasti hengittävässä DOHC 16 valve suora-4 moottorissa. Tuolloin ensimmäisen sukupolven järjestelmä sai nimekseen Mitsubishi Innovatiivinen Venttiilien ajoitus Electronic Control. Ensimmäiset autot jotka käyttivät tätä olivat Mitsubishi Mirage viistoperä ja Mitsubishi Lancer sedan. Vertauksena perinteiseen 4G92 moottoriin jossa on 145 hv (107 kW; 143 hv) 7000 rpm, MIVEC varustettu moottori voi saavuttaa 175 hevosvoimaa (129 kW; 173 hv) 7500 rpm. Samanlaisia parannuksia ei havaittu, kun teknologiaa sovellettiin 1994 Mitsubishi FTO:ssa, jonka huippu-spec GPX variantti oli 6A12 1997 cc DOHC 24 venttiiliä V6 kanssa huipputeho on 200 hevosvoimaa (147 kW; 197 hv) 7500 rpm. GR malli, jonka muuten samanlainen moottori ei ollut MIVEC varusteltu, tuotti 180 hv (132 kW; 178 hv) 7000 rpm verrattuna aikaisempaan.
Vaikka alun perin MIVEC-järjestelmä on suunniteltu parantamaan suorituskykyä, järjestelmää on sittemmin kehitetty parantamaan taloutta ja päästöjä, ja on otettu käyttöön kaikissa Mitsubishin valmistamissa ajoneuvoissa.
Uusin kehitys on johtanut MIVEC järjestelmän jatkuvasti muuttuvaan venttiilien ajoitukseen ja myös ensimmäistä VVT järjestelmää voidaan käyttää osana henkilöauton dieselmoottoria.


title: Neuvostoliiton 54. vuoristodivisioona

text: 54. vuoristodivisioona, oli Neuvostoliiton maavoimien divisioona, joka taisteli Kuhmon suunnalla suomalaisjoukkoja vastaan talvisodassa 1939-1940. Divisioona kuului Neuvostoliiton 9. armeijaan alaisuuteen. 54. vuoristodivisioonan komentajana oli prikaatinkomentaja Nikolai Gusevski.